qundao/data-zh-poetry huggingface dataset:
闷雨遣意次武三韵得二章·其一
作者：姚燮
朝代：清
体裁：七言律诗

岂如病女感西风，常使低头闭玉栊。竟有横流沈港道，愁他饥鸟匿蒿蓬。天阴转觉荒山碧，屐过都黏坏叶红。羲影娥晖邀不得，直疑太古转鸿濛。
闷雨遣意次武三韵得二章·其二
作者：姚燮
朝代：清
体裁：七言律诗

北林无恙语晨风，几度看天启石栊。枯树当门云作叶，乱山对我鬓如蓬。漫延静客倾新渌，迟尔初梅茁嫩红。沈滞年华归未得，尽馀愁思落微濛。
闻冯太史登府讣寄挽六章·其一
作者：姚燮
朝代：清
体裁：古风

强力不缚虎，手以蚕丝缠。鬼箓轻文章，黄土无才仙。山猴苦冻骨，白云不为棉。史传遗姓名，谁傲蜉蝣年？公也绣州杰，少志横八埏。欲从苍颉世，搜括虫鸟天。妾御蔡石经，仆视扬太玄。神獬岸独角，吸古如吸泉。老容惫将皱，揽镜犹拂铅。岂伊灶下妪，尽解春风怜。著书以尺量，赎命无一钱。巫咸久瞆聋，曷贵羲和鞭？
闻冯太史登府讣寄挽六章·其三
作者：姚燮
朝代：清
体裁：古风

拂席为黉师，何羡木天暇？百甓如厌劳，一瓻自移借。时予初列庠，审的未娴射。抱垆倾水银，但寻地孔泻。倏悬明月梯，升我万仞华。遂使汎滥驰，不复顾龙诧。天地何古今，气以所亲藉。王业诚罔希，在运亦须霸。九州无废泥，八神有同蜡。公也血护猩，吾脐且怜麝。出入交史监，相纠不相赦。风逝难往追，谁来索吾罅？
闻冯太史登府讣寄挽六章·其二
作者：姚燮
朝代：清
体裁：古风

顽马堪意驯，漫愁牧者笑。堕地既云男，精华听其盗。读书升玉堂，苏锥愿亦报。敢防龙颔珠，竟从海隅掉。五斗作命官，复难习糠糙。訾彼热腑人，腼颜假文诰。日月无返轮，身穷见能到。一几罗万年，风霆辟群噪。纵非堂皇军，卓然树偏纛。东山�莫援，未防厕敦导。斯人今不存，遗光感萤爝。惜哉一篑功，犹虚此生造。
闻冯太史登府讣寄挽六章·其五
作者：姚燮
朝代：清
体裁：古风

时予投荒山，与公隔百里。泬寥天无鸿，但有燧云紫。燧云连句馀，江河见枯底。盗贼如猬毛，官衢绝行屣。报书苦无由，传闻惑生死。纸笔成废材，何从诉心痏？坏牖风灯孤，村鸮夜搀鬼。卧见蚩尤星，阴芒射床觜。有时梦见公，深墨面容毁。似悲西风盲，苦漂断矶苇。民户多不完，谁犹弁矜頍？但祝公早还，洁身尚非罪。匿有灵均怀，在眼即湘水。犹期他日逢，同证此身诡。置酒明山高，一振气颓委。
闻冯太史登府讣寄挽六章·其六
作者：姚燮
朝代：清
体裁：古风

客来告予言，公身已不存。反覆穷诘之，犹疑误诸闻。精灵汩冠带，在世皆游魂。正死得首邱，宁非主宰恩？虽无畸行留，儒素人所尊。轻彼粟帛庸，何以腴乾坤？但悲贱子意，未罄公前论。一绝中散弦，孤啸难为孙。昨行经学宫，宫树深以昏。荆芜高出廧，掩没霝星门。门东著书屋，露洁篁为墩。忍说弃砚旁，时有狐来蹲。春阳已遍区，尺地犹不温。顾我旧屐双，愁蹴枯苔痕。遥知梅里东，新造埋诗坟。铭石谁颍川，吾劣惭无文。
闻冯太史登府讣寄挽六章·其四
作者：姚燮
朝代：清
体裁：古风

公苟求热官，反掌如拾钱。何难勋簿名，索列州府前。凛然谢欺伪，闭户珍寒毡。似抱苜蓿香，故傲羊胛膻。谁知忧世心，几常虑之先。六门遽沈沼，飞火焚堂鳣。万卷庋阁书，灰烬无剩编。褫衣抱木主，棘拇流血泉。夺魄刀剑山，持魂西风鸢。过江贻我书，字字星芒镌。誓扬银潢波，洗濯祅虹天。所愿虽莫成，矢志信其专。奈何郁勃怀，与生同弃捐。
闻南岙有梅花觅终日不得
作者：姚燮
朝代：清
体裁：古风

静树束涧云无声，岩气寂有松花馨。飞鸦三两厉冻色，背动阔天初日晶。大寒时节重棉轻，叉手空山晨独行。拟裁疏影续姜曲，小讽离骚搜屈情。太古潜镌千丈壁，暗斧烟心伐冰棘。短裈井女未梳鬟，丫角牛童自横笛。修篁美人愆远期，袅吾玉想春丝丝。疏灯贴帏画岚迥，忆昨江楼小醉时。醉边微雨孤衾梦，梦见月横篱落枝。篱根一溪澹窈眇，照我愁魂濯我诗。我魂瘦鹤萝薜衣，饥餐绿雪肤凝脂。悄焉留得藐姑盼，那肯媚渠胡蝶飞？佳约沈沈阻芳草，入世师雄已颜老。平生粉黛怨荷枯，此日乾坤感鸡晓。厓根乱藓积谁埽，石榻仙灵琼骨槁。几凭琴泪堕荒苔，何处钗痕罥幺鸟。须知品洁殊桃李，要隔凡尘完秘造。我寻不得我且归，耿耿元心抱热灰。明螺细捣一杵墨，百尺癯枝笔可挥。癯枝百尺神不颓，挂尔蓬壁吾携杯。悲风逼夜万象惨，暄然斗室生祥晖。
闻夷兵将攻镇海舍弟坤自家来郡寓
作者：姚燮
朝代：清
体裁：五言律诗

空烟呼万鸦，单舸渡桃花。无恙邀天福，陈餐便夕加。危床拥孤烛，静思逼繁笳。启阁更东望，乱山横暗沙。
闻定海城陷五章·其一
作者：姚燮
朝代：清
体裁：五言律诗

转战六昼夜，飞檄索援兵。重海岂真远，孤军亦已勍。难言无善策，谁实坏长城？大帅方屯浃，恬然树羽旌。
闻定海城陷五章·其三
作者：姚燮
朝代：清
体裁：五言律诗

不灭豺狼种，恩真宥尔多。敢矜釜底活，重搅勺中波。德固威何损，贪深计亦讹。愁闻凄雨夜，枕刃唱蒿歌。
闻定海城陷五章·其二
作者：姚燮
朝代：清
体裁：五言律诗

蜃雨濡军帻，狞飙拉将旗。饮泥怜久饿，摩壁誓同危。路绝晨嘶马，云昏夕堕鸱。衔恩持死力，力尽死何辞？
闻定海城陷五章·其五
作者：姚燮
朝代：清
体裁：五言律诗

覆有前车鉴，民逋地一空。守难群力借，弃与敝襦同。鬼恣跳梁瞰，天愁撒手穷。群公膺上爵，何以问孤衷？
闻定海城陷五章·其四
作者：姚燮
朝代：清
体裁：五言律诗

莫救城门火，池鱼枉恃存。有端开愤隙，无术慑骄魂。眚气连山白，焦流入隘浑。乱尸如败叶，漂过吉祥门。
闻定海警感作三章·其一
作者：姚燮
朝代：清
体裁：古风

何为冠山鳌，不抃海柱倾。升台望南陲，鹑纬如元冥。迩年鱼盐荒，民力困多儜。转希意外危，鼠窜堪逃生。城漕兵数千，老稚充其名。积习素游惰，食粟贪太平。偶遣戒备严，馁志中先萌。示隙授其溃，安待来势横？何况呼救难，绝岛悬孤城。凡理有缘始，祸实谁酿成？俯读天诏颁，我皇真圣明。仅以失机责，减罪予之轻。
闻定海警感作三章·其三
作者：姚燮
朝代：清
体裁：古风

催友同束装，相谋急南返。梦昨乡里归，愁云刺心眼。病鸟将众雏，翼拓未能䎒。饥饿信不辞，但求丧乱免。大浃森南关，蛟龙设天键。自古称岩疆，未遭杀戮殄。庶赖苍昊仁，得延片时喘。所悲食肉流，当事半庸愞。更遭挫衄馀，周防亮难善。似见风灯中，巡军夜徒跣。此行沙路长，难追白日短。安得身为鸿，力借朔风满。
闻定海警感作三章·其二
作者：姚燮
朝代：清
体裁：古风

狒狒兽之类，居然人其冠。容纳不相拒，须感天恩宽。三苗窜舜世，终无不格顽。奈何游釜蛙，妄思扬其澜。虚实使尽窥，目前尚匪患。岂真砥海臣，岳岳无太山。吾县拒百里，唇亡齿愁寒。颇虞风鹤声，扰我家室安。官吏谋一身，犹苦身手单。剜肉医疮痍，奚补斯民艰？事急策所全，不如豫于先。何当叩九重，陈我书万言。
闻川十二咏 其一 花街探春
作者：姚燮
朝代：清
体裁：古风

蹍露作香曲，春影绚斜陌。幺禽抱烟语，梵响如未隔。幽人破晓来，徘徊试吟舄。
闻川十二咏 其七 古庵听雨
作者：姚燮
朝代：清
体裁：古风

秋叶战危树，不雨已萧飒。颓云忽冱夜，阶蛩助繁沓。水灯燄人影，息梦坐禅榻。
闻川十二咏 其三 东禅访竹
作者：姚燮
朝代：清
体裁：古风

新篁濯晨瀣，古萚飘夕飔。如披老可画，拟续髯苏诗。疏磬击空翠，流影生涟漪。
闻川十二咏 其九 冠鳌伫月
作者：姚燮
朝代：清
体裁：古风

天澄疑接地，水远欲无岸。飞虹络云带，人影在河汉。横管唱西风，荻心惊宿雁。
闻川十二咏 其二 柳湾载酒
作者：姚燮
朝代：清
体裁：古风

露柳致明滟，风柳极婀娜。织翠在四舷，携尊就莺坐。我爱柳七词，醉醒月初堕。
闻川十二咏 其五 沧浪逭暑
作者：姚燮
朝代：清
体裁：古风

草阁无六月，水障杂蒲蓼。凉风飏巾袂，斜阳去平皛。苍然动夕色，渔歌落烟杪。
闻川十二咏 其八 雪龛问禅
作者：姚燮
朝代：清
体裁：古风

上乘不受滓，了了月印潭。笔墨戒尘障，禅悦可互参。天龙在眉睫，虚白弥古龛。
闻川十二咏 其六 水月观荷
作者：姚燮
朝代：清
体裁：古风

雨意剑南诗，风情子安曲。美人舞团扇，万叶飐华绿。何似月婵娟，凉夜照鸳浴。
闻川十二咏 其十 剑台扫石
作者：姚燮
朝代：清
体裁：古风

天神攫太阿，秋籁尚空啸。登台俯平畯，败叶满斜照。且呼玉局翁，分泉煮石铫。
闻川十二咏 其十一 菊祠赏秋
作者：姚燮
朝代：清
体裁：古风

家风守贞白，渊明有后起。巍巍菊隐祠，芳馨竞栗里。至今霜圃华，绀碧灿秋绮。
闻川十二咏 其十二 芦泾泛雪
作者：姚燮
朝代：清
体裁：古风

秋雪何萧萧，一白匝洲渚。平疑钓舰没，低引乱鸥舞。买棹一沿洄，吟衫拂凉絮。
闻川十二咏 其四 合溪怀古
作者：姚燮
朝代：清
体裁：古风

危楼削孤翠，溪云荡帘影。玉山渺巾屐，古意共谁领？但有碧天鹤，戛露下清迥。
闻江客淮上未归寄五律三章
作者：姚燮
朝代：清

潦倒庐江客，中原一骑游。姓名关吏熟，文字路人求。自负心能壮，何知鬓易秋。西风近崚厉，劝尔且归休。开府画堂高，悬镫看宝刀。黄金彫骏色，白日闪鸿毛。气折三河下，才兼万象劳。榛山多虎迹，我为诵《离骚》。命世如君几，艰难得一官。待徵无束帛，归钓有长竿。水涸鱼苗尽，天空木气寒。嗟嗟孤雁影，中道尚漫汗。
闻江客淮上未归寄五律三章·其一
作者：姚燮
朝代：清

潦倒庐江客，中原一骑游。姓名关吏熟，文字路人求。自负心能壮，何知鬓易秋。西风近崚厉，劝尔且归休。
闻江客淮上未归寄五律三章·其二
作者：姚燮
朝代：清

开府画堂高，悬镫看宝刀。黄金彫骏色，白日闪鸿毛。气折三河下，才兼万象劳。榛山多虎迹，我为诵《离骚》。
闻江开客淮上未归寄五律三章·其一
作者：姚燮
朝代：清
体裁：五言律诗

潦倒庐江客，中原一骑游。姓名关吏熟，文字路人求。自负心能壮，何知鬓易秋？西风近崚厉，劝尔且归休。
闻江开客淮上未归寄五律三章·其三
作者：姚燮
朝代：清
体裁：五言律诗

命世如君几，艰难得一官。待徵无束帛，归钓有长竿。水涸鱼苗尽，天空木气寒。嗟嗟孤雁影，中道尚漫汗。
闻江开客淮上未归寄五律三章·其二
作者：姚燮
朝代：清
体裁：五言律诗

开府画堂高，悬灯看宝刀。黄金彫骏色，白日闪鸿毛。气折三河下，才兼万象劳。榛山多虎迹，我为诵《离骚》。
闻汤户部讣哭之以诗得七章·其一
作者：姚燮
朝代：清
体裁：古风

哭子子不知，况复不能哭。眼中伤心人，殆将剩吾独。哭子哭无泪，无泪还无声。恍恍一寸目，不见天日明。枯索坐庭奥，模子神与形。但恐后时忆，时久难为凭。大块各朽炭，吾漆子为胶。赤手战天下，倚子同宝刀。宝刀青熊熊，其芒照六合。六合黯无色，天当为子泣。天泣吾不闻，闻者雨淋㵫。
闻汤户部讣哭之以诗得七章·其七
作者：姚燮
朝代：清
体裁：古风

一哭潘山阳，再哭张松寥。元气泄尾闾，一逝无还潮。剜心沥悲血，容发吾日彫。恃有孤蝉存，尚识哀蛩号。子复骑箕星，去与游逍遥。逍遥不在天，亦不在尘壒。真灵有洞府，其境八埏外。亮无三十年，重当续良会。转忧吾死后，子谪还为人。纵我再谪世，未必同前因。万使见如昔，见亦何知亲。见之且即亲，来生岂无死？浩浩生死悲，茫茫劫安止？
闻汤户部讣哭之以诗得七章·其三
作者：姚燮
朝代：清
体裁：古风

僵舌不可说，刺之血如缕。写词招子魂，其声惨以楚。白日天堂堂，短袖挥流光。杯酒酹山川，明誓安能忘？短车五月别，别路沙雨凉。别路仓猝中，慰之后期长。万里两寸心，斗轸遥相望。子死吾不知，知还疑未死。下马城南街，分明手携子。敢以此别后，终无重见期。一日三造门，一见三举卮。有酒如昔日，我亦如昔时。海风吹檐铎，海月悬庭枝。精灵约梦寐，魂兮傥来兹。
闻汤户部讣哭之以诗得七章·其二
作者：姚燮
朝代：清
体裁：古风

世皆疑子狂，我实识子狷。坚壁抵万弩，侥倖杀身免。穷官不救饿，穷巷妻子居。穷巷多悲风，出入行敝车。绁子独断手，罔救百弊疏。谓当竭生命，老此四壁书。愤极神为摧，血尽心乃枯。吁嗟吾贾生，以死谢万世。愿尔耿耿魂，死不受天制。
闻汤户部讣哭之以诗得七章·其五
作者：姚燮
朝代：清
体裁：古风

子魂寻我梦，我梦寻子魂。落叶漫天地，江海青浑浑。浑浑旋大飙，厉气与盘温。梦魂两轻弱，飘荡终无垠。飘荡不相见，识子诚何因？自兹天地间，有我已无子。我以穷士生，子以卑官死。卑官不足惜，惜子经世才。穷士失所知，虽生宁无哀。
闻汤户部讣哭之以诗得七章·其六
作者：姚燮
朝代：清
体裁：古风

夜中望北极，北极繁星多。黮䨴少微光，天门空峨峨。天雁下洞庭，凄霜回平波。木兰不可搴，遑问君山萝。摧恻大夫玉，于世辞媕娿。披发抱素琴，弦以巫阳歌。巫阳有佳人，窈窕亦娟好。一睇饵万谤，蒙面悔不早。何如哀哀猿，心容坐枯槁。槁容同枯木，槁心同死灰。可怜大泽荒，不见朝云台。但有泽上山，绝壑千丈颓。壑断难上天，沈心哭九渊。九渊黯无底，谁能穷其涘。
闻汤户部讣哭之以诗得七章·其四
作者：姚燮
朝代：清
体裁：古风

贱子少习诗，寝食倚为命。颇嗟元化迁，径思挈其柄。既壮始求友，出乃与子遭。下听鶠雀声，谓在千仞高。千仞多凤鸾，金碧间青紫。文采纷子前，等以蠛蠓视。独持悱恻心，纡回及贱子。作息相影形，差不共肌髓。谓当成我生，竟先诔君死。死泪生不续，生泪如死流。子耳不再聆，吾噫今且休。海城置枕高，枕上置君集。撼壁风涛中，梦闻子声泣。
闻皋儿在城中阻夷军不得出同弟向长春门冒刃入城至寓馆觅得之薄暮始乘间出城
作者：姚燮
朝代：清
体裁：古风

穷奔百里馀，抚足懦垂败。自非甚所危，断难鼓之再。嗟尔纤鸟愚，恋嬉不识铩。利斧摧乱榛，乌从索其在？缚骭怀饼粮，循阡蹴芜菜。荒濠多陷沙，纡路断津碍。日惨墟不青，地已等荒外。手扶予季肩，略振气颓惫。铁砦当严关，险于陇西塞。哀角嘶饿鸱，捎云飒蛇旝。红衣九地魑，蒙首虎皮缋。钢刃三棱铦，密布数重械。漆肤跳裸熊，悬竿鼓旁擂。缚人搜帽裳，睒睒目光晦。白昼吹赤燐，射影作妖孛。抱堞张网罝，欲乘竟无懈。居然捋虎须，夺入井陉隘。纡回中道间，离蜂复遭虿。眼看过巷人，咫尺受残害。抵馆急叩门，完身幸辞累。见犹恐匪真，反覆视衣袂。吾馆宅至深，周墙百屋卫。差免劫掳遭，既安复何怼？吾力持已微，吾身饥且痗。急杀埘中禽，中煮宿藏粺。祸福宁可凭，且图一餐嘬。登楼望塔阴，愁山昵彫黛。城角多弃尸，睅鹰下成队。昔日车马门，气象杂荒秽。谁怜歌管声，隐有悲哭代。雄军统万夫，讵难致敌忾？胡为铁瓮坚，竟教弹指溃。苦缚儿女情，难伸丈夫慨。寂日已就西，迟行恐不逮。蹇裳趋自南，溷迹逐驵侩。砥途犹皇皇，冰霜履生戒。喜于飘风中，还我病蝉蜕。回视泥犁深，石火怒方磕。在吸未及呼，顿分人鬼界。虽云撒手空，聊作振衿快。刺目千林枯，萧萧动凄籁。前趋投佛寮，天许险艰贷。相将高枕眠，不愁梦境坏。
闻粤东安抚之信明州夷军将次退撤待还乡县感成二章·其一
作者：姚燮
朝代：清
体裁：七言律诗

日颓云紧晚笳凉，凋槭城台鬼作乡。官守令穷狼脱柙，东南辎断雁筹粮。孱民久困心疲苶，下士难矜项崛强。天诏传闻恩宥远，伫看穷夜发春旸。
闻粤东安抚之信明州夷军将次退撤待还乡县感成二章·其二
作者：姚燮
朝代：清
体裁：七言律诗

浮天空水梦漂菰，蔽壑荒榛匿病乌。仲蔚閒庭愁艾满，初明旧识感星徂。秕糠八口畚锄瘁，戎马三年涕泪枯。倘许新翻铙吹曲，拟镌玉版献清都。
闻粤警四章·其一
作者：姚燮
朝代：清
体裁：七言律诗

鲵澜汃泼七星昏，青电芒摇甲子门。太息军中移韩范，竟教海上横卢孙。荔滩飞舸迟晨哨，莲寨危笳戒夕屯。日薄风寒多野哭，舞芭谁吊国殇魂？
闻粤警四章·其三
作者：姚燮
朝代：清
体裁：七言律诗

扬沙风信动南箕，莫闭元关效守雌。逆命讵难干羽格，来旬须讽翰屏诗。屈篷沸铁遵杨庆，积磴然蒿制尹奇。补葺牢垣筹未晚，如何怅怅感羊歧。
闻粤警四章·其二
作者：姚燮
朝代：清
体裁：七言律诗

锦钺龙臣驻五羊，敢驱群兽恣披猖？量天有尺传膋氏，拦火无帆禦佛郎。早置浮梁通采石，何来飞骑渡陈仓？义安自古称区要，赖有屏山锁凤皇。
闻粤警四章·其四
作者：姚燮
朝代：清
体裁：七言律诗

杀鬼空悬郁垒符，水衡络绎费流输。大奚石陷潜沙鳄，中宿冰寒散幕乌。秘冢防搜张越国，清门谁守董番禺。可堪未复安期岛，又报飞欃过六虞。
闻蝉
作者：姚燮
朝代：清
体裁：五言律诗

蝉响忽悽咽，园林知变秋。骤寒应汝畏，欲避定无谋。商籁起天末，冷霜生树头。谁怜伏枕者，与尔有同愁。
闻钟
作者：姚燮
朝代：清
体裁：七言律诗

倚枕无眠短烛昏，杜陵愁懑向谁论？荒埘腷膊群鸡语，破瓠漂流大海浑。雪里山川残月照，梦中心腑几人存？善防肃杀持元气，天地何偏静者恩？
闻雁
作者：姚燮
朝代：清
体裁：五言律诗

尚有未归雁，嗷嗷中夜飞。谋生吾亦倦，前路尔何依？风雪稻粱尽，关河岁月非。巢林双翠羽，只是乐芳菲。
闽船
作者：姚燮
朝代：清
体裁：七言律诗

南通日本北天津，蜡贝珠犀直万缗。横海鱼涛身惯狎，钩辀鴃舌语难驯。罗针綄羽定风向，篓肉甑菇拜水神。舶趠到关云猬集，征司驱马伺长堙。
阅邸报书苏侍御廷魁奏疏后即寄怀侍御
作者：姚燮
朝代：清
体裁：古风

今圣天子日中正，大象森严纳华镜。六气变眚犹逆奸，天戮神诛代明令。东南海郡平狡夷，捆束兵刃藏戎衣。噆肤创疡已痂脱，饮之上药终腴肥。平安寿命方祷祈，紫极不动高崔巍。何来夜沴同雌蜺，太白寒芒与钩锲。万民仰首齐咄嗟，静籁无声愁列缺。天门角宿明堂房，流布讹言妄翘舌。数不必辨理可持，有臣拄笏生忧思。准今酌古庄其辞，稽首陛下陈所知。不策公敏策危微，一人修省万福基，天遂顺应民去疑。黄龙振鬣端门辉，银河倏皎无留黳。草茅书生远在下，深宫宥密如目窥。鸿章援史颁天下，体正文醇义无假。徒援推测神阴阳，眭孟京房真土瓦。天兴吾社多杰人，陈东鲠直群所闻。君亦不避犯颜谏，兀然泰华争嶙峋。与君三年不相见，读此知心胜谋面。作诗寄君君读时，太史当书景星见。倘询废士近奚为，注易荷阴弄薰扇。
阜成门外利玛窦坟
作者：姚燮
朝代：清
体裁：五言律诗

一天开别教，八万里流民。学乃儒之墨，臣为帝也宾。窆幽元象秘，木槁悍狮驯。寄语邱良厚，朝华已不春。
阳台路·为汪渔垞题宋玉赋神女图，汪罕青同作。
作者：姚燮
朝代：清
体裁：词

梦潜寤。感侻装媠服，荒唐云雨。问含波、媚盼春莹，可解佩兰贻汝。依约烟心，翡翠正翔、玉荷羞语。剩一眉、山痕遥黛横浦。但婳秋虹天际，枉凤辇、寻香晚驻。大夫才谲，要赚得、宠恩私与。曾姑射、娟魂雪抱，也惯碧猜红妒。何如不惑阳城，蓬挛南楚。
阳春令
作者：姚燮
朝代：清
体裁：词

相思半载。梦里容颜在。霎地相逢。犹道容颜是梦中。相依半晌。难定悲欢状。道是欢多。霎地分离又奈何。
阳春曲
作者：姚燮
朝代：清
体裁：古风

帘前鹦鹉如美人，回黄转翠娇阳春。帘中美人如鹦鹉，垂手春屏汎春语。春江红过桃花枝，春柳垂垂方弄丝。酒船荡去斜阳后，燕子飞来欲雨时。美人画眉不成绿，坐对春山开镜褥。柳边春店驻油车，花底春镫上红烛。烛光欲灺鹦鹉啼，春月在天烟凄迷。美人自唱春欢曲，撩得东风絮满衣。
阳湖观竞渡
作者：姚燮
朝代：清
体裁：古风

空江万沫飞青雨，白昼阗阗闹钲鼓。下流争避龙船来，一泻飞翎脱雕弩。龙颔滉漾明月珠，龙衣五綵垂流苏。豹麾豸钺肃天仗，盖幡孔翠屏珊瑚。翩翩画桨打菱叶，袅袅花竿惊鸭雏。回风细乐极窅眇，衮旒绚饰尸童姝。江淮近俗效蛮粤，如此穷饰他所无。鸱夷流泊汨罗放，二灵不死均与胥。谁创淫祀据稗乘，十姨五圣同讹诬。五月五日入霉节，一雨半月城郊芜。廛民拭目俟晴朗，及晴鬨市从嬉娱。典衣鬻环助神醉，租税若可宽须臾。君不闻黄流如海京门注，河伯无灵老蛟怒。郊水沄沄鱼入门，城云惨惨鸦愁树。
阴平车中大风
作者：姚燮
朝代：清
体裁：古风

急水下沙堑，斜月明戍楼。东星灿房氐，西岭森栝楸。冥焉寡佳眄，郁尔生古愁。龙气倏以变，虎迹行相侔。大海互唇齿，其背黄河流。并声合一鬨，激籁同九秋。摩天极悍厉，蹑地无停留。去烟千里平，夕色苍浮浮。高雁响潜远，隐隐下徐州。野火散燐碧，若在龟山陬。我马自驰突，去去知安投？夙闻齐东民，斥土鲜穰收。但冀夏牟熟，或补秋荒忧。非期相荡潏，农癈民何筹？委以告籴计，谓可移粟谋。斯时万瓦屋，老稚啼嘤嚘。繄予行迈人，怅望心徒悠。凭轼赋此诗，守土谁贤侯？
阴平题壁有怀郑倬太原二绝句·其一
作者：姚燮
朝代：清
体裁：七言绝句

无地相思寄故人，天西绳雁隔汾云。柳边客梦轻于絮，昨夜东风吹傍君。
阴平题壁有怀郑倬太原二绝句·其二
作者：姚燮
朝代：清
体裁：七言绝句

天涯迢递客关情，匹马青山此去程。大道垂杨留不住，晓风残月出阴平。
阿李诗三十二韵
作者：姚燮
朝代：清
体裁：五言排律

阿李李家子，矬髯如老胡。一生随浪迹，十岁隶官奴。十二走西洛，十三来北都。华貂中贵裔，细马上方驹。暮受巡边印，朝辞秘省庐。姓名档册冠，袍带左骖俱。善伺能承目，争艰不爱躯。明通燃怪独，凶锐辟蝗符。密牍重缄授，先程间道驱。沿乡豪横子，戢戢蝶愁蛛。百县贪婪吏，纷纷鹿畏貙。民皆传有幸，罪弗织无辜。气肃开秋翳，声廉仗褐徒。荐之丞九品，赏以橐千珠。熟读明心鉴，羞交昨舌儒。功名抒郁勃，荣宠及妻孥。扫涤经年狱，搜焚大泽逋。守刚殊殉愎，褫职竟缘迂。此后还真璞，从前悔滥竽。寸心参窅窅，六合走躣躣。问道崆峒氏，谈禅主客图。气雄淩泰华，拇茧蹴岷泸。地脉罗经辨，天浆玉斗㪺。精灵能摄鬼，敕勒善驯狐。剑客资商剑，壶公别抱壶。鍊眸星共碧，锻骨鹤同臞。醉便呵驺骑，间频狎贩屠。近年将八十，玩俗益痴愚。富贵真优孟，烟飙几迈徂。拍筵相论述，掷筑为嚱吁。漫结铁椎者，同抽金仆姑。寄言李阿李，指尔尽夫夫。
阿育王寺忍辱松歌同徐司马赋即寄住山僧
作者：姚燮
朝代：清
体裁：古风

葛藤斩断挂碍了，空谷春沈天地槁。历三千载今始亡，在劫为生云寿考。此松非松龙象驯，苍皮鍊石森铁鳞。力辞典午帝封滥，静如泰岳蟠嶙峋。迁山移河棋一局，佛手无权陵鬼哭。颠风撼巢鹤折足，百万杶篁势穷蹙。此树独抱金刚坚，不使彫颓改颜绿。咄嗟夷丑来海西，斧穿山壁搜玉泥。莎烟痛绞鵩鸟啼，旷野无屋逃羊麛。戒师出定神魂悽，定力莫护贞心懠。喃喃梵咒当薤露，一丝不绾投刮篦。空空解脱化诸相，讵肯蒙羞负谗谤？深岩秋气潮涩枯，冷院钟声月摩荡。儿孙后起悲族刑，性命全归感天贶。去年冒雪吾笋鞋，穷途晚饿曾乞斋。独搴云幛索灵魄，马死未葬千金骸。真仙或有返魂术，蛰秀待发生门雷。今年使君驻行旆，为道禅衣犹委蜕。直刚无挠自无害，撑拄乾坤能正大。流响常萦不浊泉，羞色宁争再生桧。少年梦骑孔雀游，记见青天羽葆盖。舍利不炷元灯光，玉几萝烟褪愁黛。读歌击节聊继声，海旭上轩长飙清。遥知阿师弄阶卉，不管人间荣辱名。
陆㙨过寓斋谈次示丙申见怀五律四章依韵奉答·其一
作者：姚燮
朝代：清
体裁：五言律诗

一撒尘驹辔，关门守谷神。须知千载上，尽有不传人。定月高辉满，虚天旦气真。莫凭桃李艳，狼藉锦江春。
陆㙨过寓斋谈次示丙申见怀五律四章依韵奉答·其三
作者：姚燮
朝代：清
体裁：五言律诗

偶弹清夜泪，颇忆素心知。樽酒看天远，深山出梦迟。残灯摇短榻，独茧引长丝。那分沧洲雁，亲传寄远诗。
陆㙨过寓斋谈次示丙申见怀五律四章依韵奉答·其二
作者：姚燮
朝代：清
体裁：五言律诗

世久供君玩，胡能结习忘？铁箫歌定子，绮石拜元章。醉眼相看白，河流不尽黄。弦声怜已涩，为尔一更张。
陆㙨过寓斋谈次示丙申见怀五律四章依韵奉答·其四
作者：姚燮
朝代：清
体裁：五言律诗

空山风雨约，万古定何年？清净为初地，洪荒已后天。他乡今日事，小结大生缘。愿戢醯鸡舞，从吾瓮底眠。
陈生弹琵琶诗
作者：姚燮
朝代：清
体裁：七言律诗

花髻天街舞对山，出尘狂态俗难扳。一生教妓贫能食，半夜听乌月满关。我涕待挥君与雪，人心好靡遇终悭。夕阳柳絮春魂乱，络指劳弦那复閒？
除夕
作者：姚燮
朝代：清
体裁：七言律诗

去年除夕笳声里，今夕岁除闻雁声。团坐亲孥当酒满，不知江海正云横。还春有兆天难秘，托足无陂意亦平。东极苍龙头角砺，江湖万态约平明。
除夕同陆㙨登吴山作
作者：姚燮
朝代：清
体裁：古风

人天愁苦接欢乐，自午彻夜声撼城。城中万炬火云赤，纠缠一气烟海青。青烟接湖水转白，水光返照山偏明。山根楼阁半仙鬼，山上松莎杂露星。露芒忽散星影涩，云气吹来袖微湿。风浮云去遍六合，远海螭虬正韬蛰。阴阳岁月中夜分，窈莽湖山两人立。芒鞋踏地胶烂菌，笑声逼树警栖鹘。不随羲娥朝玉京，那有琼浆洗毛骨？陆生袖携三尺箫，平台倚唱阆风谣。山为振籁江为潮，云开露净星忽高。置身直向世外世，大梦未醒劳生劳。苍龙砺角何招摇，东溟霞紫金鸡翱。开襟共纳春千里，莫使梅花笑鬓彫。
除夕独饮七章
作者：姚燮
朝代：清
体裁：四言诗

万物皆暇，一人独劳。谓我无劳，而心慅慅。引酒一石，不能酕醄。或沽也咎，未醇其醪。言履我闼，仰视天高。嗟我不翼，曷羡雁翱？（一章）亦复有人，乐此今夕。持其心根，造化何役？咀云为餐，空山无辟。梅华正春，不竞肥瘠。抱月自嬉，芳苔如箦。溪流一泓，愧尔明婳。（二章）烛云跋矣，晨钟未鸣。九道更始，整其玉绳。坦舆万里，视吾掌平。元有所复，意亦与迎。似逢春女，姣焉目成。玉叶可采，俟我太清。（三章）以河朝海，呼吸气通。室家之乐，形以神逢。耆年引几，酒清肉丰。拊鼓而笑，膝孙正童。远念羁旅，亦喜亦忡。飘之得系，幸不为蓬。（四章）岂无良朋，远道莫致。天之寥寥，孰闻所欬？蓄有石心，曾不来遗。非尔云忘，或惮其勚。孤松在庭，如见风谊。酹以一尊，尚同吾醉。（五章）有友不食，釜甑欲尘。如虹之气，积为郁湮。往亦可告，裹足逡巡。惜我裘敝，不能赠君。笙歌满耳，方宴东邻。筚门在井，朱门自云。（六章）自春徂冬，一瞬同速。物乇将荣，而我仍辱。来曷有涯，为斯娽娽。在面已黴，在发何绿？古人不存，嗟其命促。慎吾之生，与天地复。（七章）
除夕祭神
作者：姚燮
朝代：清
体裁：古风

清酒瀰瀰，神其醉止。龙云上奔，神归天门。归天门，告天帝。帝曰嘻，降之祥，锡之瑞，毋使穷鬼与若为厉。穷鬼告退钱神来，合家稽首心颜开。天子万寿，群生罔猜，明朝元日登春台。
除夕舟中
作者：姚燮
朝代：清
体裁：七言绝句

驿路惊心岁已阑，一篷江雨烛光寒。有人今夜茅檐底，忆客听风梦未安。
除日登北城
作者：姚燮
朝代：清
体裁：古风

北云下汹汹，连亘如太行。天海气中塞，四极浮赭苍。寒潮薄城起，城势为低昂。城阴平陌芜，城上饥鹰翔。惊飙忽东捲，西日回暮光。云潮变奇色，尽作抟沙黄。沿流万瓦屋，历见人烟荒。矧当岁穷日，抚心空浩茫。闻昨濒海民，劫掠满大洋。伺隘布鋋梃，渔贾无安航。货币视泥土，但索衣与粮。意在延身命，安思有桁杨？皇仁久深戴，伊岂甘不良？官吏昧轸恤，严令但虚张。还闻迫赋税，狼虎驱四乡。念兹益增感，滔滔难久望。
除日饮酒作
作者：姚燮
朝代：清
体裁：七言律诗

疏梅小竹晚娟娟，置酒聊当饯岁筵。戍隘疲军思故土，过江饥鸟识炊烟。静中心气吾无蚀，腊底江山春未妍。侥倖一家饱煖得，微生何以答苍天？
隔水芙蓉
作者：姚燮
朝代：清
体裁：五言律诗

托命在凉漪，西风缭一丝。联裙持弱态，背影妒旁枝。绮劫仙原幻，秋心客自悲。旧翎春幄燕，迟暮不相期。
雄县
作者：姚燮
朝代：清
体裁：七言律诗

上谷雄开古易京，瓦桥关势极峥嵘。蜚狐天堑窥辽险，巨马河流入代平。远日芦沟明雁道，西风蓼淀乱凫声。伯才谁是公孙瓒，吊古苍凉赋北征。
雄县
作者：姚燮
朝代：清
体裁：五言律诗

破堞参差见，荒原浩荡开。通津临上极，割险失雄才。掠毂飞狐遁，摩云鸷鸟来。瓦桥逢醉侠，鞲矢上军台。
集选句寄王之衡楚中二章·其一
作者：姚燮
朝代：清
体裁：古风

渺渺陵上道，悢悢不得辞。悠悠君行迈，茫茫终何之？佳人守茕独，燕婉及良时。顾念蓬室士，蓄意忍相思。昔为鸳与鸯，恩爱两不疑。今为参与辰，出宿无归期。自我别旬朔，闺草含碧滋。送君如昨日，泣子子不知。繁华映绿渚，流嘤复满枝。柔条旦夕劲，采此欲贻谁？
集选句寄王之衡楚中二章·其二
作者：姚燮
朝代：清
体裁：古风

皎皎天月明，照之有馀辉。空濛如薄雾，萧瑟入南闱。中夜起叹息，草露沾我衣。俯临清泉涌，轻衿随风吹。少小去乡邑，裘马悉轻肥。抚镜华缁鬓，不知今是非。佳人眇天末，分手易前期。爱而不可见，中心怅有违。愿为双黄鹄，左右来相依。逝者一何速，泪下空霏霏。
雏鸭
作者：姚燮
朝代：清
体裁：五言律诗

惜无桃花枝，看汝蹴花嬉。纤可玉笼养，娴能水性知。愁风寻户避，唼藓下阶迟。拽手竹竿短，娇儿惯与欺。
雨中
作者：姚燮
朝代：清
体裁：七言律诗

我涤青瓷泛乳茶，客携翠匕剖晶瓜。船如屋漏无茅盖，枕得凉深有树遮。水逆艰于鲇上竹，愁来纷似蟹爬沙。遥看别溆开新霁，不尽蜻蛉飐蓼花。
雨中坐大梅山馆得诗三章简卢漘·其一
作者：姚燮
朝代：清
体裁：古风

入冬苦无雨，一雨苦不霁。柴门为空山，尽日有云闭。我为山中猿，木叶坐深翳。作骚师屈均，愤外得情系。孤筱邻女窗，娟绿隔烟睇。烟姿女同瘦，窗影不遮髻。四十吾尚隐，二十女无婿。白屋潦草中，胡然有天帝？阳煇可烛万，连海雾相蔽。遂使造化灵，郁之入沈滞。伶俜悲西方，悲来揽吾涕。揉尔钗头兰，断我带间荔。荔断带不长，蹙蹙往安诣？
雨中坐大梅山馆得诗三章简卢漘·其三
作者：姚燮
朝代：清
体裁：古风

出入甘于劳，在虫为蝜蝂。埋头泥土中，苦计事生产。佳人近逃名，弹琴傲嵇散。锐心研古勤，冷面接人懒。天末海上楼，空青落杯盏。水云流英英，百龙互飞䎒。沧洲不阻盟，惜尔羽毛短。天镜无量光，委以寸管限。素壁照素心，青山对青眼。汃湃风扬涛，纤鸥狎之坦。发我旧箧衣，积尘俟湔浣。谁使夕翳横，玉河影中断。广术不可轮，吾当叩虚窾。
雨中坐大梅山馆得诗三章简卢漘·其二
作者：姚燮
朝代：清
体裁：古风

群雀如饥民，空庭千百抢。啄我庭间花，驱之使远飏。庭花已不多，雨歇天还霜。霜气迥天海，众绿今芸黄。怜尔粉墙影，倚石愁病妆。斜月不到墙，曷由矜容光？依依独立士，脉脉中慨伤。六合春未回，歌管无华堂。置目万象阴，梦醒皆大荒。颇思故人来，远若南雁翔。大庾枯梅枝，发气当能香。酝酿一寸暖，力挽真机亡。持恒俟其复，于理有故常。
雨中泊吴江过沈荣湖上草堂饮
作者：姚燮
朝代：清
体裁：古风

虚堂如太古，檐溜为鸣琴。凉云叶叶拭经几，美人玉貌烟萝心。我从胥口舣舟访，束画函诗迭相赏。妙从难舍指百回，淡到无言情一往。具区万苇展平碧，风色远来极疏爽。倘吹薄霭生微晴，天际包山入孤掌。主人爱客襟且豪，手挈菊瓮倾宿醪。烹菱煮芋厌烦絮，烂杵姜桂蒸巨螯。东南千里合杯杓，相与一醉情陶陶。泠然别院响清磬，幡花瑟瑟空中摇。出门平望晚烟阔，乱鸦落木纷林皋。人生事业各有在，努力年华葆精采。今朝欢尽且为别，转眼湖天雪皠皠。吾偃青笠君红蓑，去访梅花向邓尉。
雨中独居简吴颋二十四韵
作者：姚燮
朝代：清
体裁：古风

贫交多见疏，寸心那从与？淅淅篁枝声，来报隔篱雨。轩然成大波，檐低不能拒。颇怨屋漏痕，暗欺拂蝇麈。市米当晓炊，抱有湿薪苦。怜彼妇子餐，潦草等穷旅。故人巷北居，眇亦寡欢侣。与我如齿牙，生命各龃龉。幸留寸腑宽，崭崭岳堪贮。海近天最高，未妨长袖举。精气散万汇，意当贯之聚。毋为沟底蛙，坐慕太仓鼠。昨日城南楼，清樽面江浦。莽莽风色开，远碧照鸿羽。长情系日月，旷想出今古。我目通浩溟，子眉挟飞舞。岂真置体高，但觉群象俯。所悲壮盛年，尚乱此生绪。云藏不附龙，乃为猿狖侮。锐笔同干将，佩之究何补？子倘今能来，我还告子语。绕屋多葵花，隔烟已含妩。罂酒虽不多，邻店易赊取。移簟苍苔阴，相期俟秋煦。
雨中花·咏文丹花
作者：姚燮
朝代：清
体裁：词

萼绿华来仙影秀。看亸上、天风铢袖。月色新甜，露香微辣，霜意初酸逗。洞庭七二春湖岫。看画里、烟根疏瘦。罂细巢蛆，粉浓媚蝶，屏翠攕鸾守。
雨中花·重过来谁园
作者：姚燮
朝代：清
体裁：词

新绿重重莺语悄。记石上、醉眠芳草。酒浅愁深，花多人少。那唱春光好。院门寂锁还谁到。任满砌、苔痕烟扫。何况今番，更非前度，风雨连昏晓。
雨中花慢·枯井
作者：姚燮
朝代：清
体裁：词

石墨泉乾，胭脂窖闭，栏甃古篆镌铭。自和箫神去，谁试银瓶。便剩有、桐枝挂月，但留照、蟪蛄声。感临春绮劫，画展香衫，黄土沉冥。分来翠瀣一瓮，记蒙絺晓汲，回影娉婷。可怜辘轳斜，烟茑缠青。待重要、丝牵玉虎，奈桃花、别殿都扃。问何从再向，镜心秋深，看度双星。
雨中过汤淮赠诗四章·其一
作者：姚燮
朝代：清
体裁：七言律诗

玉茗先生老癖书，城南烟筱媚楼居。诗从悟入多禅解，暖逼春来喜病除。明月心期潭水识，梅花踪迹市门疏。乱流莫怨竿难下，看我沧浪濯足渔。
雨中过汤淮赠诗四章·其三
作者：姚燮
朝代：清
体裁：七言律诗

大海曾无桂树岑，连蜷奈尔美人心。开门纵目云流急，背烛怜须镜色深。乱后少陵馀破屋，悲来叔夜感孤琴。姮娥倘驻虞渊驾，应有明玕照郁沈。
雨中过汤淮赠诗四章·其二
作者：姚燮
朝代：清
体裁：七言律诗

太息文章覆瓿难，疗愁须乞大还丹。依松小草谁名贵，裂竹悲风当叩弹。只有雁飞知塞远，莫教乌警到更阑。愿芟百亩荒田秫，与尔分塍种楚兰。
雨中过汤淮赠诗四章·其四
作者：姚燮
朝代：清
体裁：七言律诗

疣赘无端厕裸群，飞而食肉愧将军。须知我辈痴真绝，所惜先时道未闻。浦潦城霾相激薄，妙山佳树与因温。更谁可许从旁著，读此离奇太玉文。
雨中迟潘公子曾绶不至
作者：姚燮
朝代：清
体裁：五言律诗

晨雨续宵雨，羁人思故人。重帘聊自卷，杯酒与谁亲？城远漂岚气，风低漾水蘋。须知徐孺榻，待尔扫烦尘。
雨中长歌纪怀寄同社诸子
作者：姚燮
朝代：清
体裁：古风

诘朝二月春阳时，大地黯惨无春姿。烂菘盈陌野鸡啄，断柽照水江凫飞。平原入眦少山壑，远林排戟云作围。冰天气削洒烟雪，横斜到地成雨丝。孤篷觅句客枯涩，高津察税官骄肥。短烛荧荧守清夕，浪花过船溅薄衣。中年哀乐漫尘垢，况乃别梦东西迷。强仆如剑胆资护，破书若药愁差医。故人今日集吟阁，江城晚绿明窗扉。幽禽语竹日暄嫩，小红漾酒桃花枝。神来千里接面目，排空西望当余思。或则夜梦寻我梦，江澜无岸多蛟螭。愁沙沸涨谢公埭，湿阴吹瓦吴王祠。万缆下系舶鳞接，樯乌如阵风凄凄。远梦来堕阻百险，倘即相遇终迷离。且述长歌告行况，当如把袂增郁伊。自从穷岁别家室，蓬叶脱根飘随漪。乾坤浩浩一鸿去，郊城芜迥孤篴吹。广陵明月上邗柳，六朝华缛蒿目非。祇今异县试魂魄，大象巉削连淮徐。河鱼入市米麦贵，夕柝警道骡马嘶。前驱荒漠大沙阔，河云岱色埋日曦。行招松丈踞天阙，东南一海看如杯。
雨后
作者：姚燮
朝代：清
体裁：五言律诗

西风一夜雨，平楚忽苍然。新涨急群势，孤雕盘远天。余情与洒落，云物旷澄鲜。会约广成子，乘龙群玉巅。
雨后万善桥散步
作者：姚燮
朝代：清
体裁：五言律诗

雨馀万山绿，一客立危矶。乱水争河入，归云捲叶飞。残荷飘欲尽，独鸟去安依？相对默无语，凉风吹袷衣。
雨后倚江阁
作者：姚燮
朝代：清
体裁：五言律诗

天杪一行鸦，云容冻阔沙。江空摇独苇，雨定接繁蛙。曲浪浮岚转，遥帆作势斜。茫茫吾倚阁，吾思与无涯。
雨后值王焘至
作者：姚燮
朝代：清
体裁：五言律诗

雨馀凉有晖，独戍静山旂。冉冉野鸿度，寥寥空叶飞。阔天留梦窘，穷眄慰心稀。一证素弦愿，故人来款扉。
雨后出岔河野望杂兴五章·其一
作者：姚燮
朝代：清
体裁：五言律诗

揽辔东徐道，风光入望迁。居人忙打麦，天意属丰年。漫说通输易，还愁补救偏。知曾前夜雨，千里遍齐燕。
雨后出岔河野望杂兴五章·其三
作者：姚燮
朝代：清
体裁：五言律诗

野菜花如绣，满塍黄蝶飞。翩迁逐风去，撩乱上人衣。佳日留春态，劳心羡物机。林阴接芳草，天宇极清晖。
雨后出岔河野望杂兴五章·其二
作者：姚燮
朝代：清
体裁：五言律诗

宿雨沐朝暾，凉光到地温。耕童黄箬帽，饷女绿丝裈。护果茅当径，窥篱犬隔门。门前禾百亩，晴碧荡沄浑。
雨后出岔河野望杂兴五章·其五
作者：姚燮
朝代：清
体裁：五言律诗

草藉水牛眠，溪回出钓船。石泉溅作雨，林气蓄成烟。野鸟迎暄语，山塍入晚妍。柴桑知不隔，尘虑一为蠲。
雨后出岔河野望杂兴五章·其四
作者：姚燮
朝代：清
体裁：五言律诗

榆柳参差树，村庄八九家。山幽知地暖，五月见桃花。墙角忙分秫，萝阴罢浣沙。适机忘日夕，随分习耰耞。
雨后同厉云官恩官昆季沈肇熙登江亭
作者：姚燮
朝代：清
体裁：古风

湿云四匝天深蓝，斜阳如旭红西衔。坐收万象入明眦，好风冉冉吹衣衫。松楸绕城郁凉意，喷作浓烟满城碎。烟低压地出高麦，麦上岚光夺烟翠。岚光翠尽天接光，远去万里归一苍。生非鸿鹄安能翔，顾视俦侣歌激昂。此亭明日谁杯觞，昨离今合还茫茫。胸中哀乐溟渤赴，眼前车马尘埃荒。明须买剑去华岱，不则携舸浮沧浪。
雨后泊鸳湖
作者：姚燮
朝代：清
体裁：七言律诗

遥夜疏灯炷柁楼，空濛雨气未全收。胥山酒榼花期误，笠泽渔竿荻梦秋。湖水细摇人语出，城岚旷有月光浮。天涯疏鬓风中叶，掠影萍心似断鸥。
雨后泛山塘暮归
作者：姚燮
朝代：清
体裁：古风

岸树霏夕烟，久郁生浓碧。凉风吹条枝，疏雨落清滴。塔影摇微茫，人语水云羃。远炬交纷繁，掩露无定迹。游目失所凭，惝恍疑梦历。致我千里思，悽婉有孤篴。搴芳兴已阑，汎汎尚安适？
雨夜次京口驿
作者：姚燮
朝代：清
体裁：五言律诗

隔江枫树林，对我极霃霃。急水漂人语，深愁积夜阴。远期当约鹭，独醉只怜衾。客况因时换，难追昔夜心。
雨憩南沙河题壁
作者：姚燮
朝代：清
体裁：七言律诗

十日车行苦焦暍，忽吹沙雨得凉阴。乱山渐渐洗烟树，下陌低低飞水禽。迢递西风来海上，迟回南雁有归心。暂投野驿谋安饱，酒味人愁各浅深。
雨窗作二绝句·其一
作者：姚燮
朝代：清
体裁：七言绝句

人间尽日风飘雨，日在中天自照云。云意恋暄不肯散，安知寒气下氲氲？
雨窗作二绝句·其二
作者：姚燮
朝代：清
体裁：七言绝句

天寒云冻日逾短，岁尽客孤心更长。赢得松寮诗罢后，湿烟过户有茶香。
雨窗四绝句示姬人李素·其一
作者：姚燮
朝代：清
体裁：七言绝句

前檐急雨后檐风，袂影茆堂湿翠中。听得鹧鸪啼过树，扑帘苔气已濛濛。
雨窗四绝句示姬人李素·其三
作者：姚燮
朝代：清
体裁：七言绝句

蹴被纤狸恼剩眠，懒翻绣谱懒参禅。安炉壁槅堪储火，商酌重绡护水仙。
雨窗四绝句示姬人李素·其二
作者：姚燮
朝代：清
体裁：七言绝句

薄缛吹阴与病宜，梳鬟潦草不随时。凭肩苦劝残樽酒，乍可添春到两颐。
雨窗四绝句示姬人李素·其四
作者：姚燮
朝代：清
体裁：七言绝句

相护相回未忍分，关心暗谜与渠闻。怀中镜是天边月，衣上新棉是嫩云。
雨罢
作者：姚燮
朝代：清
体裁：五言律诗

垂琴齐下轸，密砚蓄泓波。其理得诸静，相资良足多。檐高山却俯，雨罢客能过。聊与扫禅榻，微吟对薜萝。
雨过七章·其一
作者：姚燮
朝代：清
体裁：五言律诗

月翳天成雾，雷轻雨过空。重帏揭深晓，暗枕得凉风。物待千姿竞，吾还百感穷。梦馀有愁泪，满洒越山东。
雨过七章·其七
作者：姚燮
朝代：清
体裁：五言律诗

东辅极岱岳，西屏有太行。神能托云鸟，势或览微茫。匣剑因谁秘，天骐不可骧。饥来还渴去，岁月误踉跄。
雨过七章·其三
作者：姚燮
朝代：清
体裁：五言律诗

家在浃江口，悬城插水根。城低山作堞，江尽海为门。风起潮能阔，云高午易昏。空庭探物象，彷佛住乡村。
雨过七章·其二
作者：姚燮
朝代：清
体裁：五言律诗

苍苔生牖下，相媚有残花。栖鸟恋檐色，羁人揽鬓华。虚烟笼宿气，碎绿凝平沙。白日送杯酒，东风悔别家。
雨过七章·其五
作者：姚燮
朝代：清
体裁：五言律诗

科名关众望，几辈解论才？仍此衣鹑客，羞登市骏台。迢迢朔风起，汹汹塞云来。明日归同汝，飞鸿尔莫哀。
雨过七章·其六
作者：姚燮
朝代：清
体裁：五言律诗

地弱难储水，城门有积霖。渐疑为大潦，谁与荡浮阴？远淀云容拓，高原麦气沈。敛云欣见日，忽地散流金。
雨过七章·其四
作者：姚燮
朝代：清
体裁：五言律诗

何以慰孤寂，所欣良友过。将车出城郭，命酒对山河。人语接黄鸟，衫光动绿莎。未堪豪达兴，亦复减无多。
雪交亭故址吊张阁部鲵渊先生
作者：姚燮
朝代：清
体裁：七言律诗

军藩故巷有悲风，一线城厓棘路通。止水在心天亦鉴，环山为国月常中。冬青蜀魄愁朱鸟，晚翠南溟挂白虹。补怛遗坟吾昔拜，栀花如雪耀澄空。
雪夜饮酒听赵二裕熙说庚子岁定海县知县姚公怀祥总兵张公朝发殉难拒夷事纪以长歌
作者：姚燮
朝代：清
体裁：古风

赵君置酒忽不乐，醉掣匕首挥白云。胸中旧事匿真史，谓当借我长篇陈。今宵大雪天阴阴，瘦猿作筑乌为琴。商声离沓和千籁，有鬼旁涕悲其音。当岁庚子夏六月，暍日千峦烁林樾。孤城海上浮一丸，罔两潜来索山骨。捣虚或似龙骧军，楼船走毂天为氛。请兵告急拒不发，一朝坏我将谁云。二十七舰平碇潮，乱呼觱篥金距趫。游魂绝岛豺狼忍，侧目中原意气骄。承平已久兵力孱，刀钝不羼弓难弯。粮无储蓄县官苦，职有司守将军难。将军独帜当坚壁，县官仓皇倒持戟。约战难宽三日期，万姓存亡争一息。女墙列炬南门关，蒺藜櫑木传车辕。将军挈马堵冲道，兀立不动如邱山。邱山可动身不动，微命鸿毛国恩重。惊飙压屋孤木持，�雾埋霄一星竦。连环琐甲霜髯飘，将军立马东崖高。屯郡貔貅正传宴，眼看逝水流滔滔。斯时县官巡民市，十户荒凉九逃徙。存者誓为一臂当，敢以偷生速公死。忽传铃骑缒城来，城门不钥轰然开。火鸦落砦大旗折，雷声捲地闻哭哀。将军死矣民则那，四城鼎沸讹言多。前兵已溃后不继，将军未死还如何。将军未死创已深，民为裹血声呜喑。堂堂天子命之帅，讵宜生就蛮夷擒？将军凛凛识大义，民挟将军授之骑。南门路塞驰北门，谁料将军受民饵？社狐仓鼠无一存，洒地但有新血痕。天魔种子夜叉相，汗如鱼气蒸浑浑。存者欲出不得出，出者窥门不敢入。未死徒为将军悲，一死还为县官泣。将军囚赴辕门谳，肤革无完足寸茧。将军不死大帅生，谁许将军舌能辩？北面稽首烟草中，县官就死何从容。杜鹃喉涩泪出骨，赤山炎气方爞爞。我歌至此心腑摧，县官良吏非庸才。为臣不易久绅佩，见危而授无疑猜。高坟古柏风吹折，下有清池凛寒雪。昔年群公有同志，今日县官是孤节。高轩食肉多组缨，天地私汝成一名。可怜烽火初惊夜，犹与诸生讲六经。县官已矣且弗论，将军不死还何言？一时铁铸六州错，遂抱黄泉万古冤。天门巀嵲难呼枉，遍野荆榛密罗网。尸居不识海浅深，反珥雕翎受勋赏。将军不死还死创，桐棺草敛秋风凉。海风东浙潜蛟遁，海月南闽凄雁翔。县官亦是闽中产，苦共将军竭心眼。春秋功罪无倖逃，同见先皇复何赧？赵君醉醒吾歌终，大雪为止群山空。起看溟渤天同远，侧听訇砰水又风。青天茫茫亿万里，书我长歌掷诸水。东水澄清天日高，始信鱼龙多谲诡。
雪尽
作者：姚燮
朝代：清
体裁：五言律诗

雪尽城都绿，东风紧昨宵。江光如靛染，岚气作烟飘。初燕声犹涩，吾园柳未条。芳时宜醉祓，待打越娘桡。
雪斗坑
作者：姚燮
朝代：清
体裁：古风

山灵苦结轖，未得尺寸砥。忿郁难再甚，冁然始为喜。松篁气凭石，改状不遵理。参错灌与乔，因厓乱悬委。略致霏微风，蒙头泼凉水。使我驰骤心，束入冻云底。选磴聊拄筇，深叶渐藏履。青隙多樵声，飘忽不能指。有涧虽匪深，怀清保根始。东峡矜雄流，逝尘误千里。顿删险想平，亦令驰念止。安得长毋还，餐松老埋此。
雪窗述怀二章·其一
作者：姚燮
朝代：清
体裁：七言律诗

雪窗炯影厉难逃，天角孤星挂树高。暗想易投中夜静，雄心转悔少年劳。较量古事参千变，勃窣空风借一毛。莫谓棼丝无许断，但怜掣手是铅刀。
雪窗述怀二章·其二
作者：姚燮
朝代：清
体裁：七言律诗

屈泽何须怨蠖身，怡然物我共皇春。山中宰相寿元客，柳下先生怀葛民。木不中材宜受弃，石难用砥复谁磷？披云试俯天门盼，各有生机寓大垠。
雪霁下钱清江
作者：姚燮
朝代：清
体裁：七言律诗

客路人稀岁已残，过桥急水下风滩。压江万筱一帘出，照面玉峰千丈寒。泛泛夕光生远浦，沈沈蓑影落渔竿。夜来倘有初梅梦，月角罗浮控鹤看。
霓裳中序第一·故苑
作者：姚燮
朝代：清
体裁：词

江山易换局。昔苑今栖樵与牧。多少椒丹蕙绿。叹复道沉虹，香斜埋玉。觚棱一握。尽上摇天半凉旭。无回辇，草深花谢，那忍问前躅。乔木。荒鸦来宿。便掖殿只游麇鹿。当年旄骑卫毂。想禁籞秋拦，壶街春束。才人遭乱逐。苦卖唱、内家旧曲。陵台树，杜鹃哀魄，夜望紫烟哭。
霓裳中序第一·故苑
作者：姚燮
朝代：清
体裁：词

江山易换局，昔苑今栖樵与牧。多少椒丹蕙绿，叹复道沉虹，香斜埋玉。觚棱一握，尽上摇、天半凉旭。无回辇，草深花谢，那忍问前躅？
乔木，荒鸦来宿。便掖殿、只游麋鹿。当年旄骑卫毂，想禁御秋拦，壶街春束。才人遭乱逐，苦卖唱、内家旧曲。陵台树，杜鹃哀魄，夜望紫烟哭。
霓裳中序第一·柳翠井巷访玉卿不遇听馥郎歌四声猿第二折纪以慢声吊古伤今怜春怨别寸心不知何许也
作者：姚燮
朝代：清
体裁：词

苔烟荡暗湿。曲巷春人几销歇。怊怅西湖旧别。记怨响流红，莺娇簧舌。珠栏一折。隔晚山、江上千叠。空留取、酒边月影，贴梦到梧叶。愁绝。背灯拍屧。又听唱、青藤词阕。银床无限凄切。怕井水生波，美人夜咽。管停垂倦缬。似欲带、晓云傍蝶。还回袖，笑折梨花，点冷一肩雪。
霜叶飞·夕倚芙蓉江楼感旧
作者：姚燮
朝代：清
体裁：词

院门斜闭，筼筜绿，墙头华月凉满。玉筝依约唱红绡，流水声掺乱。定此夕、灯昏人懒。柳阴有梦沉沉远。莫记起春时，看偷画、山眉晓样，翠帘平卷。便我倾尽金樽，相思谁管，泪痕罗袖弹遍。断江蘋叶断无多，风过吹还断。阁不住、云魂片片。空留残影鸳鸯罥。惹者边、人凄绝，又何况深深、那边庭院。
霜天晓角
作者：姚燮
朝代：清
体裁：词

窗扇文纱。正沉沉月斜。漾过一边清影，是雪点。是梅花。流霞人醉些。唱相思琵琶。搅入一声清响，是断角。是初鸦。
霜花腴·芜田
作者：姚燮
朝代：清
体裁：词

丰年种玉，问几家，无忧晚岁储仓。纠蔓为丛，壅沙成埆，谁修五尺渠防。芰风渐凉。让东塍、秋稏分黄。但辛勤、暮戽晨槔，尚宜鸱芋与鸠桑。多半下沉高墼，苦难除县籍，赋税犹偿。斜日眠牛，空烟蹂鸟，还怜燕雀遥飏。一区砚良。也笔耕、心耨愁荒。看堆阡、碌碡生苔，老蝉嘶暗杨。
露华春慢·五溪桃花经春辄盛怡日悦水妖靡妷荡天台武陵若无以逾晴时尝舟诣焉风景喧寂因游屡变忽忽似中感不能无词制商调以写之
作者：姚燮
朝代：清
体裁：词

棹回云壑。又溶溶流水，绯桃照晴萼。小笠短筇，担酒自过横彴。斜阳旧时楼阁。恁无人、闭了珠箔。况青山笑浅，黄莺语懒，春气犹弱。漫思昨。送画扇钿车，芳草绣成幄、望断晚霞，依依此情谁着。嫩香乍飐，小红欲堕，烟起林薄。归去也，倚篷延酌。空回首，乱峰崿。
露台坐月有作二章·其一
作者：姚燮
朝代：清
体裁：五言律诗

珠光天切露，玉气水当楼。窗簟如船泛，墙花作藻浮。梦寻遥海屋，乌警过城秋。醉看梧桐叶，青能拂斗牛。
露台坐月有作二章·其二
作者：姚燮
朝代：清
体裁：五言律诗

低籁激高歌，白云摇绛河。扇光邀月满，山影入樽多。静露欺疏鬓，深香袅定荷。吾情吾自感，非为怨横波。
青天高高当董桃行
作者：姚燮
朝代：清
体裁：古风

昔时清风满野，今日乱雹打瓦，稽首北面陛下。小民非昧昧者，奈何驱之为瓮中鲊？青天何高高，愁云蔽地愁蓬茅，十鸟九无巢。东撞西拍声喧呶，猎儿自有乌角弰。为我割襟蒙首，旁有间道可走。健兵执梃相守，趫儿牵马随后。可惜绳带长，不曾缚刍狗。为夫莫要平妻怜，为官莫听吏言。一喙承以两肩，食肉不知肥鲜，鬼来瞰尔涕涟。
青春
作者：姚燮
朝代：清
体裁：七言律诗

婉娈青春燕子飞，桃花天暖称单衣。汲泉坐石量茶铫，枕瑟眠苔迟夕晖。谢事难诬生性拙，闭门渐觉泛交稀。不须委想参禅定，罥树游丝得静机。
青玉案
作者：姚燮
朝代：清
体裁：词

横塘夕午风微起。弄杨柳、丝丝翠。月色避人帘押坠。楼东人醉，楼西人睡，楼下空江水。一声怨语惊遥递。有鸿影、横山背。不分传来双锦字。昨宵枕上，今宵帆底，深浅量愁味。
青玉案·梅屋拥书图，用方回体。
作者：姚燮
朝代：清
体裁：词

生憎寒甚关□早。且坐把、芸签校。研北茶南人侧帽。灯光昏了。月光斜了。窗影枝横到。泥他寂寂疏香袅。和得林逋一诗好。帘卷不知天色晓。鸦都啼了。鹤都醒了。又放花多少。
青玉案·蒋剑人填词图
作者：姚燮
朝代：清
体裁：词

压栏一树栀华瘦。逼梦里、禅心漏。嚼得峨眉山色秀。香狸能缚，野狐不打，天乐宣龙咒。灵根种得才名寿。珠想霏霏玉弦奏。不是千金珍敝帚。春灯芍药，晓风杨柳。魔境时时有。
青玉案·集一得轩销寒分赋雪意
作者：姚燮
朝代：清
体裁：词

斜倚阑干笼短帽。听一笛、平吹到。城郭茫茫鸦点少。云颓水冰，树昏山暝，风稳筛残照。毡帘隔坐寒檠小。堪夜气、逾沉峭。湖上梅花开定早。诗寻船背，酒沽驴背，商略明朝好。
青玉涧
作者：姚燮
朝代：清
体裁：五言律诗

藻缝皆山影，沄沄动日光。卧来老松树，坐作钓鱼梁。曲磴随沙转，漂花过峡香。濯缨清若许，何事忆沧浪？
青菁墩
作者：姚燮
朝代：清
体裁：古风

积翳重难埽，见树不见山。鸣鸟偶然闻，白云有时还。树根百道泉，出壑流潺潺。似乎仙之人，招我苍翠间。安得结一庐，终年取琴弹。
青霞洞天之一土名石弄堂
作者：姚燮
朝代：清
体裁：古风

搆奇冠天想，搜元拒人界。紧束芙蓉根，抽心得一隘。密林藏卧龙，云气未残坏。磴水筛蠙珠，石发栉烟黛。楼阁中极悬，日月下方晦。窥厓猿睇青，习见不惊怪。赤壤宜种芝，何由世事贷。匿魂秋毫颠，驰梦大荒外。孤涧何渟泓，万里正澎湃。颇思丹疗愁，往从古仙丐。
青鼓磊
作者：姚燮
朝代：清
体裁：古风

山势愁海沈，力挽气能健。颇师女娲巧，略泄精卫怨。盘涡成锋棱，剥落石星散。倒偃铁树根，强作一脉贯。大鼓小者鼗，纠结莽与灌。扣之昏无声，扪之色如炭。坚可恶浪磨，转遭水苔烂。圭角外已无，谁谅性廉悍？且看挂壁藤，白日苍鼠窜。
静月二章初秋夜作·其一
作者：姚燮
朝代：清
体裁：古风

静月横野塘，荷密蛙声稀。荷背三两萤，得风偶斜飞。榔声引疑近，听之沈转希。脩翠隔渚篁，似有人当扉。悄然凉思生，不知露沾衣。
静月二章初秋夜作·其二
作者：姚燮
朝代：清
体裁：古风

蘋阴露微下，城杪星忽流。芳津可延舣，但无青棠舟。水影耀疏树，峦气明独楼。适情颇思醉，寡怨何嫌秋？安得杨世昌，伴我吹箫游？
静极
作者：姚燮
朝代：清
体裁：五言律诗

静极耳根通，群声一鬨中。细潮咽密簖，紧柝激繁蛩。客路无安枕，年来惯听风。归当键寂户，索性任顽聋。
静观斋和题壁韵
作者：姚燮
朝代：清
体裁：七言律诗

南江北海大青浮，天际孤云任去留。俊侣当年曾买醉，此身明日又扁舟。隔烟水树藏春象，掠野风雕侧倦眸。倘许诛茅邻屋结，相将瓢钵共林邱。
静里二绝句·其一
作者：姚燮
朝代：清
体裁：七言绝句

静里翻书帙易残，短衣童子劝晨餐。便邀饱后前山去，去觅春时未刈兰。
静里二绝句·其二
作者：姚燮
朝代：清
体裁：七言绝句

乌桕树高棕树低，空阶遗穗啄黄鸡。颇知客有还乡梦，迟到西墙日尽啼。
韩庄闸舟中七夕
作者：姚燮
朝代：清

木兰桨子藕花乡，唱罢厅红晚气凉。烟外柳丝湖外水，山眉澹碧月眉黄。
韩庄闸舟中七夕杂诗得十三绝句·其一
作者：姚燮
朝代：清
体裁：七言绝句

木兰桨子藕花乡，唱罢鞓红晚气凉。烟外柳丝湖外水，山眉澹碧月眉黄。
韩庄闸舟中七夕杂诗得十三绝句·其七
作者：姚燮
朝代：清
体裁：七言绝句

暗挑冰簟十三弦，碧玉怀人正小年。梦醒分明携手处，画阑疏竹翠娟娟。
韩庄闸舟中七夕杂诗得十三绝句·其三
作者：姚燮
朝代：清
体裁：七言绝句

梧桐院落静栖鸦，暗芜红□篆影斜。又误今年好时节，玉阶愁绝女儿花。
韩庄闸舟中七夕杂诗得十三绝句·其九
作者：姚燮
朝代：清
体裁：七言绝句

又记南园抱病时，凉蟾罥户影迟迟。海棠墙角秋阴薄，步唱姜家蟋蟀词。
韩庄闸舟中七夕杂诗得十三绝句·其二
作者：姚燮
朝代：清
体裁：七言绝句

明水天河净夕霾，牵牛棚底忆花开。画檐风紧瓜镫暗，却喜流萤上袂来。
韩庄闸舟中七夕杂诗得十三绝句·其五
作者：姚燮
朝代：清
体裁：七言绝句

凉飙吹动露霏霏，蘋叶横波绿照衣。醉醒不知天是水，鸳鸯无语贴荷飞。
韩庄闸舟中七夕杂诗得十三绝句·其八
作者：姚燮
朝代：清
体裁：七言绝句

银潢大火指西流，团坐槐阴话远游。那识听风愁水客，已踰楚尾近吴头。
韩庄闸舟中七夕杂诗得十三绝句·其六
作者：姚燮
朝代：清
体裁：七言绝句

隔船中夜唱吴歌，客里愁心警奈何？起看碧天孤雁去，雁边瑟瑟荻花多。
韩庄闸舟中七夕杂诗得十三绝句·其十
作者：姚燮
朝代：清
体裁：七言绝句

舳舻远下武昌城，星路看山似马行。一角柁楼纱幔捲，小鬟深夜卧吹笙。
韩庄闸舟中七夕杂诗得十三绝句·其十一
作者：姚燮
朝代：清
体裁：七言绝句

谁家司马载轻蝉，六柱文窗蠡壳船。篷底烛昏闻絮语，暗垂袖影到鸥边。
韩庄闸舟中七夕杂诗得十三绝句·其十三
作者：姚燮
朝代：清
体裁：七言绝句

小祝鸳鸯记昔时，暗寻蟢网结葳蕤。凄然动我河阳感，背立西风揽鬓丝。
韩庄闸舟中七夕杂诗得十三绝句·其十二
作者：姚燮
朝代：清
体裁：七言绝句

玉茗斟宜石铫温，寥寥禅坐过黄昏。倘容早乞天孙拙，那有尘衫苦泪痕？
韩庄闸舟中七夕杂诗得十三绝句·其四
作者：姚燮
朝代：清
体裁：七言绝句

那有羊家鄂绿华，难凭仙洞泛胡麻。须知十万雕陵鹊，不及张骞博望槎。
韬志三章简厉山人·其一
作者：姚燮
朝代：清
体裁：古风

韬志汎群籍，揽古每疑今。皭然持牖光，未许窥元深。出门遇田父，罢刈披野衿。目审空鸟飞，谓当来日阴。专听鲜旁务，抚籁皆得音。抱鉴蒙垢埃，负天惭吾心。吾友栖鹳江，著书慰夙任。应探皇古藏，一弄庖牺琴。
韬志三章简厉山人·其三
作者：姚燮
朝代：清
体裁：古风

旷子倏经岁，迩迹难尽知。差闻支绌劳，谋食如年诗。谋食但得食，支绌终奚辞？生愁棉市中，鲜重蚕女丝。艰苦得保生，饮啄逾可悲。八口同寄荒，我亦寸心疲。润我憔悴容，仅借青山姿。青山递尔居，尔当悦以诗。
韬志三章简厉山人·其二
作者：姚燮
朝代：清
体裁：古风

下士遘穷境，汩命犹蚓蝼。幸此废质存，孰非天所优？山川寄清啸，寂莫良自羞。须念縻爵人，积虑同缚囚。区区云水閒，并难梦寐求。知足尚无辱，在浪何不鸥？告丰雨其沛，汰尘月方秋。倘思清樽欢，可以乘扁舟。
项王故里
作者：姚燮
朝代：清
体裁：七言律诗

赤地烟声战夕乌，江流无界割偏隅。居民善击风犹悍，万敌难戍霸亦愚。竟使亲朋臣汉沛，可怜意气折骓虞。褒斜山角藤萝月，常照英雄愤泪枯。
题厉太守丈七世读书堂图二章·其一
作者：姚燮
朝代：清
体裁：七言律诗

慈明昆季吾之友，今始登堂拜丈人。樊榭风流话同里，真州文采吊遗民。门多隐德天终相，箧守传书道不贫。二百馀年桐荫在，孙枝四茁有新筠。
题厉太守丈七世读书堂图二章·其二
作者：姚燮
朝代：清
体裁：七言律诗

秋烟芜作牧牛场，十万豪家花月庄。渺矣我思谢安宅，岿然如见鲁灵光。生香抱牖皆芸叶，古翠当檐是蜀冈。不断读书真种子，便存破屋胜华堂。
题周公子闲屠狗图
作者：姚燮
朝代：清
体裁：古风

君不手缚师子为大雄，又不短衣射虎深山中。君不屑低头屈膝下作号寒虫，又不能行云施雨上随天门龙。一刀在手三尺短，此身于世君何从。此身在世刀在手，乱蓬拂肩柳生肘。蹭蹬十年饿八口，自叹蹒跚逐牛后。牛后既苦逐，鸡口难自为。意气日怫名日卑，侧目而睨旁知谁。侧目而睨哆口诮，蹻也惟廉夷也盗。睚眦之仇必思报，人如其人暴易暴。我昨入市携零星，羊肥豕胖鱼虾腥。谁家驽犬苍毛狞，流涎掉尾从我行。归来脔煮饫之骨，守我门户巡我更。我将豢之畜之爱惜之不暇，而何为乎水炮火烙其生？樊哙岂是英雄身，灌夫肆骂犹杀人。愿君低头俯首师我韩王孙，否则朝酣暮醉效彼刘伯伦。倘更读书击节闭门学子隐，何至宁戚以贱为役嗟沈沦？君今作此锋芒淬厉难摸扪，必使眼前之子尽君雠怨无君恩。君亦思舌鎗唇剑之利四森布，窥君于门俟君路。嗟哉可危吁可怖，曷不和平养其度？愤无益已徒伤时，此图为君摧烧之。君如迂我疑我辞，君不见百里之妻烹伏雌，王家夫妇泣牛衣。
题周泰浪迹图十二章 其一 华亭访鹤
作者：姚燮
朝代：清
体裁：古风

元氛洒烟色，天水昼不绿。但听秋林鸦，啼雨乱荒谷。清响何阒寥，影蜕仙禽遥。云黯失灵态，松颓无古巢。二陆骨已朽，寿世空微名。琴梦不可招，月白霜华青。
题周泰浪迹图十二章 其七 云阳话旧
作者：姚燮
朝代：清
体裁：古风

太邱今龙门，于君为父事。夙爱越庸格，真在非倖冀。节帆下江渚，朔风高方寒。何期飘泊中，得慰平生欢。拥裘语篷烛，霜气逼髯冷。烛灺江月斜，冰岸苇无影。
题周泰浪迹图十二章 其三 海角骑驴
作者：姚燮
朝代：清
体裁：古风

罱土如铁沙，卤白上浮雪。暗气生鱼腥，咫径海衔齧。龙云吐华盖，未瞬布千里。风急雨喧箭，潮阵压山起。策蹇相逡巡，�居谁闵伤？犹是宇下人，白日被堂堂。
题周泰浪迹图十二章 其九 慈水联吟
作者：姚燮
朝代：清
体裁：古风

文字如珀芥，生殊气能召。仙鷟驭云下，镜翟展眉笑。华馆敞浮碧，桐翠在榻琴。河蟾灿秋色，桑落豪巨斟。晨星忽四散，駏蛩各栖止。湖莺无新社，天鸿有残纸。
题周泰浪迹图十二章 其二 青溪棹月
作者：姚燮
朝代：清
体裁：古风

掩篷月在水，开篷月在船。人影在明漪，月影相回旋。上溪杨柳青，下溪荻芦翠。云扫天河晶，风筛露叶碎。款款木兰桡，摇摇随凫鸥。长空藩孤篴，隐隐城上楼。
题周泰浪迹图十二章 其五 申浦扬帆
作者：姚燮
朝代：清
体裁：古风

黄浦支具区，其尾泄海门。银光走蜿蜒，风纳潮为吞。早潮山汹翠，夜潮月翻雪。凌虚槎在天，截岸地无岊。凭舷决遐眦，秋色万青了。九峰划破碎，烟影瞥江鸟。
题周泰浪迹图十二章 其八 竹岭拿云
作者：姚燮
朝代：清
体裁：古风

地脉线路旋，天关两崖翕。楸箐如涌潮，上作云气湿。宿云敛未净，新翠相郁吞。飞猱击游隼，日色青浑浑。推云出晨洁，荆湘拓平掌。万里入寸眸，一碧去明昶。
题周泰浪迹图十二章 其六 金阊击剑
作者：姚燮
朝代：清
体裁：古风

志士蕴奇略，若剑敛芒彩。砺刃颉千镆，昂值轻百琲。薛烛不入市，朽铁笑其贱。向隅自摩影，缠臂掣秋电。一击云隼落，再击霜乌啼。灵池久乾涸，为龙将安依？
题周泰浪迹图十二章 其十 红桥读画
作者：姚燮
朝代：清
体裁：古风

城郭十万柳，秋芜无寸绿。凉风激荒角，已非旧丝竹。蜀冈隐楼杪，瘦黛若病女。其外空水光，烟平气吹雨。白石揽愁鬓，红舷夜深扣。惨澹画中月，含露上衫袖。
题周泰浪迹图十二章 其十一 雉山忆弟
作者：姚燮
朝代：清
体裁：古风

饥寒迫离别，云雁各江渚。孤灯凉夕帏，草榻梦听雨。楚山高倚天，不照睦川水。形暌神与搆，望至意难委。中庭灿棣鄂，韡韡交跗红。何当共觯斝，晏笑怡春风。
题周泰浪迹图十二章 其十二 严江泛雪
作者：姚燮
朝代：清
体裁：古风

泷石砺冰齿，山龙抱烟睡。练宇变空白，刊落万林翠。上滩绝飞鸟，下滩无钓船。危篷敞寒界，玉色浮四舷。剪蜡围酒朋，狂歌激虚响。云阵忽向南，残月露微朗。
题周泰浪迹图十二章 其四 望亭送别
作者：姚燮
朝代：清
体裁：古风

长江千里帆，去日一杯酒。泪短酒同尽，心黯若秋柳。近知发早白，不如柳还青。惊秋尚有雁，岁岁一南征。北雁几南征，南人迟北返。落叶吹望亭，夕阳满芜坂。
题唐六如一宿姻缘图
作者：姚燮
朝代：清
体裁：五言律诗

春灯无那夕，春雨可怜宵。青玉左宫枕，石弦秦女箫。奇葩方怒迸，落叶已寒彯。凄绝秋坟唱，当年大小乔。
题天然大理石屏四绝句 其一 黄大痴富江春树
作者：姚燮
朝代：清
体裁：五言绝句

春烟翠未开，若闻幽鸟语。冥濛七里波，欲作晚来雨。
题天然大理石屏四绝句 其三 王叔明嵋峰积雪
作者：姚燮
朝代：清
体裁：五言绝句

秘府群玉山，列真蕊珠岛。拄杖踞其巅，万尘眼中扫。
题天然大理石屏四绝句 其二 高房山湘浦秋峦
作者：姚燮
朝代：清
体裁：五言绝句

天末楚山秋，照水媚寒绿。携我潇湘弦，一谱宓妃曲。
题天然大理石屏四绝句 其四 赵松雪赤壁望月
作者：姚燮
朝代：清
体裁：五言绝句

我慕赵王孙，毫姿极妍逸。寥阔古山川，如对武昌夕。
题孙丈庆琛桐江春泛图
作者：姚燮
朝代：清
体裁：古风

平漪静绿涵远岑，如我丈人深秀心。一十八峰绕迤逦，但闻鸟响无猿吟。春烟四羃玉籁沈，春飔瀜瀜吹薄衿。萝屏夜挂戴山月，松露晨濯严濑衾。青溪楼台天末阴，桐君招手嘉树林。一鹭明光独摇斝，万篁暗气能涩琴。周禺许迈各千古，仙踪文采遥追寻。醉眠蕙雨渔榔晚，东睦山川空古今。
题家明经丈观光墨林如意室图四绝句·其一
作者：姚燮
朝代：清
体裁：七言绝句

梧筱响沈天籁阁，贞金羊石化秋虹。甤宾百鍊逃烟劫，灵夺珊瑚七尺红。
题家明经丈观光墨林如意室图四绝句·其三
作者：姚燮
朝代：清
体裁：七言绝句

男儿堕地根愁愤，一意经营百不如。且袖昆吾三尺铁，梦排月府击蟾蝫。
题家明经丈观光墨林如意室图四绝句·其二
作者：姚燮
朝代：清
体裁：七言绝句

席裀雷缶枕云奁，五凤砖斋绮羃檐。跌荡吾家秋涧老，手挥野马飒苍髯。
题家明经丈观光墨林如意室图四绝句·其四
作者：姚燮
朝代：清
体裁：七言绝句

指电挥霜二百年，老骐尻骨胜连钱。好将博雅清仪记，补入西吴金石编。
题徐司马荣草檄图
作者：姚燮
朝代：清
体裁：古风

不弄纤耳刀，羞舞大鼻盾。海鲸振青鬣，长秋有颓坋。天矢方上弦，狼星夜焜焜。侧耳风末声，钲鞞作雷辊。城漕多磔尸，军心碾如粉。应猝无神师，袖手郁以愤。长史非粗官，读书谢乖舛。卓轹武库胸，恒钤扫涓膑。八垒沙烟开，斜旟乱鹰隼。缚槊悬楮灯，片度太山稳。鬼胆摄寸毫，讵惜长爪损？眼明牛女间，妖欃灭焉陨。祇今昌国州，秽田未锄垦。缒栈曾无舆，乃教石眠阃。君手为锟铻，留意开混沌。毋使浩莽心，逝与夜潮尽。勒碑镇回纥，歌诗谕猃狁。揽握有全筹，视君马前纼。
题方山人絜竹刻拓本
作者：姚燮
朝代：清
体裁：古风

心芒细无末，触毫达中里。运腕得至遒，强弩砉楛矢。华岳缩卷石，仙莲幻掌指。雕凿混沌窍，能令造化死。太素失顽坚，烂然出青紫。想其神在先，绳矩以眸使。秦镜洞藏窍，温犀炯灵水。吐纳千蟭螟，转战万虎兕。我来袖手观，内悚欲牵掎。谁知操刀者，闲极转止止。格成手亲拓，银光洛阳纸。纤媚镂月华，腴润抉天髓。靺鞨间琅玕，荃蘅杂兰芷。迷离三神山，斑驳五都市。外凑见沈密，内道寓砻砥。因君悟践学，求我返即是。驰骛涉元渺，离真皆谲诡。益以验君品，随动凛步轨。此艺在人间，千秋渺馀子。
题方山人纪游图二章·其一
作者：姚燮
朝代：清
体裁：七言律诗

旧楮新缣百出奇，风尘筇屩托迷离。城川絮草贺梅子，水墨林峦米虎儿。地孕胚胎符意造，天驱姽婳媚毫姿。佳人零落知交阔，断札遗容等所思。
题方山人纪游图二章·其二
作者：姚燮
朝代：清
体裁：七言律诗

寄迹如云亦散仙，耽情有癖即因缘。择须为隐谁投券，行倘堪偕愿执鞭。面壁少文今卧老，游山康乐但诗传。何须一叶龙门去，指画河图问朔骞。
题曹德馨集后即赠
作者：姚燮
朝代：清
体裁：古风

曹生躯干不七尺，藐与万古相击抟。寸心明窍岂日月，上烛五道深九渊。文章酷恶语人语，飞行空蹑无依缘。屠龙泅水河带赤，脯云酿曲天浆鲜。妖狐阿紫善媚蛊，侧鬟斜睇花羞嫣。合围突作短兵格，骄虎气扼毛戟卷。雌霓隐雾吸东海，回芒倏袅西雷鞭。喧阗弩矢射沙雨，仰视星宿森列缠。局诸斗瓮且偪仄，恣其翮翼随漫汗。万仞一堕石骇碎，棱角不损如纩绵。真宰畏葸造化哭，苍颉悔愤娲皇怜。游丝可缆针可柱，愚惷能佛騃能仙。门庭讵假土木搆，衣带亦喜草卉编。命脉不断究何接，丑劣所至能倍妍。商钟周鼓尚睥睨，下此何问三千年？或悯大块众生苦，啁声啾响相接连。性情优孟觉犹死，广莫能谕乃独肩。君其往极无何有，我将再拜摩兜坚。
题朱排山秦汉瓦拓本
作者：姚燮
朝代：清
体裁：古风

考印不识弄狗厨，转婴柞舍嗟已芜。排山手抚三十本，骨肉完好天人姝。冰胎一握镂蟾蝫，花浆薰郁手可濡。圜三径一中勾萭，角络或肖金韣弧。玉卮无当宫兰池，上林古义徵储胥。平乐之阿馆通观，西京赋解宜薛疏。甘泉林光本一地，长生万岁如合符。北邙千金筑豪贵，连甍上拟天子都。咸阳一火竟殃及，鸳鸯飘落昆明湖。司空太仆各有院，禄甲天下今所无。龙门旧史百官表，下逮宗正真区区。功臣晓逐草莽鹿，妃子夜泪梧桐乌。茂陵铜鞮入风雨，彯摇云雁逃穴狐。埽除古气出古质，李文缪篆应非诬。纷陈棐几错青翠，椎毡不厌疲手模。汧川渭川行艖䒀，分藩西陕来尚书。暗斟薇瀣濯鸾尾，细抽莲刃雕云肤。后人钱赵继踪起，穷搜乱石同搜逋。二三千年旧葬骨，狼藉满地将谁辜？更出黠工范赝式，通人往往遭其愚。此风流恣及江浙，括砖同瓦穿城堬。岂真朽铁可磨砥，其贵上轶骊龙珠。离宫百四金银涂，王气渺与风烟徂。万亿福禄宜男子，吉祥诳语吾讥巫。敢以�贼恣快乐，他年首邱皆当锄。曷不舍身海藏眼，下有环抱红珊瑚。
题毕明府承昭蛟门望海图
作者：姚燮
朝代：清
体裁：古风

大旦收暮光，乾坤众汇霁。蛟鱼生托天，各有相待意。东南近遭乱，阴火沃焦沸。厈石青笋劖，民立苦无地。溟渤虽滥浮，皇仁隐钤制。不闻乖龙骄，敢陵妫姒世？我侯山左来，济溺挟全具。披疑抉要害，划险洞形势。饰政求免嘲，颇嗟吏道废。侯心如镜悬，渟渟包八裔。澄眼方壶红，芙蓉一卷髻。釜底珊瑚霞，郁蒸太平气。蛰蚁出土封，黔首悦阳戴。分煦及犴囚，痛扫积年翳。各谱甘棠篇，上拟召南治。而侯张弛间，静故不惊事。兹图小边幅，能括诸诡异。凛乎握寸冰，惧成夏日畏。长竿悬直钩，不钓名与利。天吴贴首驯，各各免猜忌。邑宰草芥臣，相命实惟帝。孰谓凋瘵中，竟难求茂遂。惟我蓬荜居，仄若蛙处隧。挂壁琴涩弦，时邀古薰被。作诗报我侯，词钝理弗昧。相木知气华，饮醪易神醉。恍乘金峨峰，手揽上仙袂。皎然须眉澄，摄受万顷翠。
题江开深山谢虎图
作者：姚燮
朝代：清
体裁：七言绝句

短衣健臂气如雷，匹马萧萧蹴地来。未肯低头逐羊豕，从今知尔不凡才。
题汤家彦耶溪怅别图二绝句·其一
作者：姚燮
朝代：清
体裁：七言绝句

越纻歌残酒一尊，柳花如雪羃雷门。榜娘荐到西施舌，隔树春烟易断魂。
题汤家彦耶溪怅别图二绝句·其二
作者：姚燮
朝代：清
体裁：七言绝句

六摺阑干红藕花，夕阳罨画小蛮家。可怜燕子无人问，剩有啼痕透碧纱。
题潘丈岱峰晴雪图
作者：姚燮
朝代：清
体裁：五言律诗

玉削天东岱，空明见道心。此时莽寒色，万象入森沈。君意托能远，余怀别自深。孤蟾淮海夕，绝巘一横琴。
题画梅三章·其一
作者：姚燮
朝代：清
体裁：古风

研墨一斗手持笔，低首沈沈气息谧。意欲删落繁芜枝，标尔生平真谛出。上旋故作枯蚓游，下折偏能落鹘疾。槎枒百干风雨撇，转使旁观讶轻率。素笺一丈成顷刻，空处瀜瀜水云密。悬之堂上如悬虬，堂下孤松未敢秋。缑山独鹤天际游，群雀啄藓鸣啾啾。尔毋破壁入海去，海上珊瑚多宝树。琪树更种珊瑚旁，叶叶鸣翠花能光。仙人绿发丹霞裳，醉携玉篴看鸾翔。尔抱纵有冰雪骨，去自人间多俗香。夭桃秾李浩如海，尔在人间差自强。不如卷尔置枕角，共领寒宵清梦长。
题画梅三章·其三
作者：姚燮
朝代：清
体裁：古风

昨宵梦落大庾岭，星辰不高万籁静。美人剪碎蝴蝶衣，散为玉云照千顷。晓来天影如碧绡，奇采尚在空中摇。神有所注恐其逝，急拓长笺扫窗翳。一枝两枝脱笔生，六七枝成更凝睇。恐有灵姿媚煞人，叹尔胡天复胡帝。回笔故作倔强枝，千丈而落有石势。千牛力挽不得转，又恐旁人厌粗厉。吁嗟乎，柔茹刚吐吾两难，间以一箭湘江兰。莫怜娟好如女鬟，劲弓百石兼能弯。画成弃取听人意，置酒且看门外山，山中之云何其閒。
题画梅三章·其二
作者：姚燮
朝代：清
体裁：古风

平生画梅几千幅，换得青钱供酒肉。画本流落半天下，谁能相梅如相马？松气摇绿云如山，风雨打壁门不关。嗒然有得复或画，要借胭脂染娇奼。一时绚烂良自佳，生恐年深易消化。和靖先生冠带行，那不逢人遭斥骂？我画不足惜，惜此梅花枝，梅花有灵当怨咨。空山十年饱冰雪，铁石为心太古姿，胡为强我来入时？
题秦比部芝庭听泉图即送其南归二章·其二
作者：姚燮
朝代：清
体裁：七言律诗

因缘天地结蟭螟，托迹依违似影形。腰下鹿卢同锈涩，眼中鸿鹄自苍冥。邻篁友薜他年事，竽水琴风此去听。遥羡万松湖上阁，夜来凉月却当棂。
题章广文黼西溪梅竹山庄图二章·其一
作者：姚燮
朝代：清
体裁：七言律诗

柴屯柳栅出烟中，九汊青溪一棹通。上界云巢依佛国，祧坛樊榭仰诗宗。篁阴密雨延秋绿，花隙初霞饵晓红。起侧萝巾寻渔子，琅琅水调答天风。
题章广文黼西溪梅竹山庄图二章·其二
作者：姚燮
朝代：清
体裁：七言律诗

生涯酒国与鸥天，著作浑忘几岁年。寿世文章才士福，主盟风月上清仙。过门冷阒无驺骑，入梦清凉有石泉。安得与君结邻社，马塍花底拜婵娟。
题童璞碧山人梅幅
作者：姚燮
朝代：清
体裁：古风

中宵风雨战突兀，龙螭矫怒驱神雷。灯光闪睒不成梦，起见破壁悬古梅。直干落势欲千仞，横枝铁偃难力回。枯涩所到见至润，阳春吞吐群萼开。生气绕墨耿不死，胡为入劫遭尘埃。榛芜满天地，兰茝多�摧。空山之琴一再鼓，牙旷浩渺增悲哀。寸心能使万古近，毫翰几遭兵燹灾。忆昨棹山阴，为访先生宅。荒篱青枳巢蟪蛩，斜日楼门闭幽魄。握管不救妻孥饿，老死人间谁怃惜？夙闻先生工文辞，才如汗血辕下羁。分其馀萟寄画绘，亦扫繁缛标清奇。想当下笔飒冰雪，眼空造化神为师。槎枒在胸以腕赴，古香勃郁非世姿。流传万本究何益，丹黄不著终违时。只视此幅半漶灭，覆瓿饱蠹安能知？重为拂拭写长句，苍茫欲晓鸣天鸡。
题罗两峰画狮
作者：姚燮
朝代：清
体裁：古风

不作威猛容，力大自难竞。伏舐青毛雏，柔驯有佛性。红云垂朔关，天朝运方盛。郊薮翔驺吾，六合肃无獍。曾随贡使来，舞忭协大晟。禀德堪辅阳，统摄群兽命。兹图非臆求，白毫具麟定。使笔如使刀，难为俗工证。闪动日气祥，不留光采剩。谁赓万寿篇，函告九重庆。
题罗广文云涧联吟图
作者：姚燮
朝代：清
体裁：古风

大胚媾群育，才蠢各具邻。松茑系枯菀，车辅相舌龂。一体固金石，况在朋友亲。罗君诗之杰，咽吐谐凤钧。还闻结交谊，更轶雷与陈。美人热中血，佩药皆外情。每念城北徐，恻怛来夙膺。日莫望荒邱，瘴雨寒氲氲。霜绦断挂剑，狐兔游其堙。凄影傍君梦，哀哉隔死生。死者弦唱绝，生者孤嘤呻。拂缣志鸿雪，旧乐皆苦辛。想昔揽鸾鹤，脱略云涧滨。柴扉夕山媚，旷座屏杂人。谷莺叶春响，水茝交远芬。林壑供谐谑，深意无浅樽。胡为异道路，百年难保存。元气忽沈铄，天衢悲陨星。庭庐亮如昔，灯火谁共温？岂独恣悲啸，憔悴苏门孙。一别诀千古，涕泗安能倾？伊余好延纳，诗社张健军。亦希水醴乐，味饮常浃醇。应刘后先逝，兰蕙遭灼焚。何如毁珧轸，守默坚闭门。冰天飒枯树，惨淡江东云。抚卷有同感，悠悠宁忍论。
题郭凤梁碧云仙馆图二绝句·其一
作者：姚燮
朝代：清
体裁：七言绝句

凤羽䙰褷一帚青，四檐凉翠泼纱棂。愔愔遥夜无人到，水佩风环倚瑟听。
题郭凤梁碧云仙馆图二绝句·其二
作者：姚燮
朝代：清
体裁：七言绝句

秦碑汉简遍摩挲，巨手琅玡擅擘�。七尺香笺如萚扫，墨边吹上绿痕多。
题陆巴西南龛石壁题诗图
作者：姚燮
朝代：清
体裁：古风

文字如蚀尘，千秋几完美？安得石匣藏，不与造化毁。陆生少负才，单鞭走万里。饥餐大剑松，渴饮桔柏水。郁勃蟠寸胸，幽天逊奇诡。肯为琐屑鸣，因人受桡骫。剑门一握青，临江束孤苇。犄角玉台山，窅然动莲橤。生携三尺锄，摩云斲龙觜。何愁落叶风，身轻与同委。长飙过南岷，流雁渺可指。俯惊白帝猿，结巢七盘底。缒壁悬藤舆，刨烟出青砥。蘸墨作巨书，和之石中髓。嗟哉古名流，鸿章擅琦玮。纸败无片存，况多兵燹燬。独此不灭光，山川共㟪�。呵以蚕丛神，未许狎夔鬼。至今新苔痕，时拂琪树蘤。可怜王子乔，缚骭尚芒履。虱处峥嵘天，看彼白日驶。太寥无岸崖，百年究何俟？岂胜褦襶人，抱椽到没齿。穷骨难改镌，高名亦糠秕。披图成此诗，吾还感封豨。
题韦光黻在山草堂图即赠
作者：姚燮
朝代：清
体裁：古风

阱虎不肉气疲馁，缚马刍槽负鞯辔。丈夫生命禀素贱，何益千秋姓名贵？二何山人左司后，得气于古殊近才。骨相拄石海门立，神光洞月天胁开。医经枢素诗甫白，纬以方寸纤钜该。黄金如砾满天地，连云但筑歌舞台。十年贞守美人老，颜色在镜生惨哀。飘然引去谢尘市，绮角精灵通尺咫。且安榛棘巢鸾鹤，未厌牢栏溷羊豕。峰峦拥髻皆面楼，门前江水日夕流。荒萝羃径遁山鬼，怪树偃壁交文虬。种花莳药有经济，拥书席画无王侯。往来自听友朋乐，饥寒且诿妻孥愁。太阴饵髓饱真液，鹿卢百鍊非良钩。昔年风雨萧萧寺，匝地桐阴礴秋翠。高樽华烛坐瞬刻，七载离心俱梦寐。晚钟一声南雁落，把臂重逢此高阁。仙仙道气挹逾古，绝俗锋棱自寒崿。依蒲借钵论身世，汎浪萍根各无著。瘴木露草瀰淫淫，寸土与洁天之心。君毋改志出山浊，我将归遁烟海深。蛟龙回护安期宅，门外�苔积如铁。何当与子结邻居，手斧桃花煮白石。
题项易庵招隐第三图
作者：姚燮
朝代：清
体裁：古风

胜朝岁癸甲，阳九遘天厄。彗枪灼辰纪，祅淫满幽益。东南草木死，震荡米脂贼。流血灌河渎，村堡听闻隔。王师入镇抚，残蠕稍安获。惟时江浙间，汹汹尚兵革。秀州一隅地，探胠等凫鹢。荒角动哀语，高垣黯垂夕。天籁有文孙，冰壶濯神魄。血战通画理，卷舒宋元夕。变相九十九，见推董宗伯。感时抱唈逆，乾坤惨孤息。上书天门遥，掉首海云黑。托怀缋招隐，飒爽去镂刻。明溆分水阑，纡道立山栅。晓眄狎凫鹄，秋贞寄松柏。凌巘石崱屴，俯流水扬激。邻蟪吟晚竹，挈�饱春芅。放达师阮嵇，才略匿皋稷。长策守椽静，危径出门仄。意远蠲嚣氛，庭清谢通籍。非匿祥鸾姿，甘心堕荒僻。咄嗟行路难，阛市满戈戟。文章罗岸狱，冠带丧廉饬。秦谷中断崩，虞渊下昏汩。凄凄沈昧幽，浩浩入荒僰。野马瞥已驰，吾素厉清白。咏怀叠三什，上能屈庄翊。呜咽吊青帝，精采绚丹册。岁星乙酉夏，闰月变仓卒。号泣九市震，城门四搥坼。游火昼生碧，照射及公宅。猖獗莫抵禦，踉跄走荆棘。老母偕妻稚，各各在行役。扶衣趾踯躅，掩衿面黴纆。餐风荒火庙，宿雨破星驿。蒿目人马尸，平野鲜禾麦。何问缥缃富，弃置等泥砾。踰时纪丁亥，混茫宇重辟。涕泣作遗民，得止木匪择。恻恻天星湖，濒难死无穸。飘散筠庵书，何由慰骸骼？先生于此图，亦分等鸡蹠。谁知武塘僧，庋秘尚畴昔。挥毫重题叙，川岳辨历历。但幸一卷留，何啻百朋锡？运会迭否泰，两仪互盈蚀。在劫数或存，狐魍狯奚夺？洎兹二百年，古墨出芒色。渲染极沈厚，包涵有元默。茅堂颜朗云，故址剩荒栎。草卉没已寒，悲愤隐相即。尚如岸巾坐，荡胸生霹雳。犹子东井公，继起品华硕。晚盥怡清飙，文画守真脉。拂缣吾与歌，孤灯为腾焱。奚数长江图，雄俊驾千亿。东林锢党祸，姚江遁枯寂。败萚兹偶存，寒窗坐磨拭。布衣在天地，云水一鳞翮。
题高生眠琴图三绝句·其一
作者：姚燮
朝代：清
体裁：七言绝句

金徽不碎泪不尽，天与香心种恨芽。红竹秋彫三楚阔，夜深风雨忆瓠巴。
题高生眠琴图三绝句·其三
作者：姚燮
朝代：清
体裁：七言绝句

梧桐叶烂大如掌，露气团衫人影凉。亦复何思情脉脉，秋来天地正清商。
题高生眠琴图三绝句·其二
作者：姚燮
朝代：清
体裁：七言绝句

元音大响谁真赏，赵筑吴歈满俗听。且访成连刺船去，仙峰如笏海天青。
题鹤皋咏史图
作者：姚燮
朝代：清
体裁：七言律诗

万壑青环一屋卑，古天魁柄共操持。代人歌哭终无谓，证我行藏颇亦宜。晓牖衔尊频泼袂，夜灯击剑惯惊鸱。上禅已辟千年障，莫道坚关效守雌。
风
作者：姚燮
朝代：清
体裁：七言律诗

中宵使我感生平，相对摇摇短烛檠。不散积愁同乱叶，恐吹远梦在荒城。人都久厌干戈苦，天亦谁为意气争？且自敛藏听造化，空山猿鹤莫悲鸣。
风竹
作者：姚燮
朝代：清
体裁：五言律诗

筛云天作水，荡水月生烟。憨想画屏倚，舞宜幺凤翩。暗心秋瑟瑟，疏梦玉娟娟。莫谱潇湘曲，湘君有怨弦。
风蝶令
作者：姚燮
朝代：清
体裁：词

泪与飞花堕，愁如乱草添。怕招燕子不钩帘。恰又重帏早下怕明蟾。灯气昏罗帐。尘丝闭玉奁。年年三月病恹恹。那有一分春意到眉尖。
风蝶令·和心水
作者：姚燮
朝代：清
体裁：词

浅黛初三月，轻烟第四楼。杏华如雨飏帘钩、记得香边醉醒看梳头。小凤双声曲，娇莺一串喉。旧欢如梦转关愁。望断吴江千里暮潮流。
风言十五章·其一
作者：姚燮
朝代：清
体裁：四言诗

枢动无朽，石静不崩。视禀养化，一以有恒。
风言十五章·其七
作者：姚燮
朝代：清
体裁：四言诗

木叩覆钟，缶夺其韵。琴弦不和，徒乱人性。
风言十五章·其三
作者：姚燮
朝代：清
体裁：四言诗

庭池照旭，流辉在窗。接之镜影，隅奥亦光。持明鉴晦，莫或闭藏。
风言十五章·其九
作者：姚燮
朝代：清
体裁：四言诗

烛烂于夕，何如昼光？剪彩成鄂，貌春不芳。因天乃巧，人曷智�？
风言十五章·其二
作者：姚燮
朝代：清
体裁：四言诗

智熟者巧，气锐者骋。揆义相时，横滥亦正。猋风荡霄，万物伺命。
风言十五章·其五
作者：姚燮
朝代：清
体裁：四言诗

涧壑嶙峋，险不可涉。马以力踰，实其神疾。明驼橐橐，克循正轨。迟缓察变，不陷涂水。
风言十五章·其八
作者：姚燮
朝代：清
体裁：四言诗

寒柏淩阜，不樛弥贞。春萝蔓野，不附曷生？禀虽天予，习实自成。
风言十五章·其六
作者：姚燮
朝代：清
体裁：四言诗

朱明之阳，或耀乎冬。熙和被野，狐貉曷崇？崇朝之雨，万生受泽。恣其汪淫，城市可溺。
风言十五章·其十
作者：姚燮
朝代：清
体裁：四言诗

珠玉饰刀，千金罔易。星精内含，虹芒外逼。施于战攻，不及寸铁。
风言十五章·其十一
作者：姚燮
朝代：清
体裁：四言诗

夏服锦裘，难傲敝葛。陆行巨舟，笑于蹇策。
风言十五章·其十三
作者：姚燮
朝代：清
体裁：四言诗

物有极平，莫逾止水。天风相狎，任势生诡。所以君子，守正防累。
风言十五章·其十二
作者：姚燮
朝代：清
体裁：四言诗

拾积枯朽，乃成梱薪。守于一得，大木匪珍。衣绣行陌，群骇而嘻。涂饰庸目，挟其见希。丹穴之凤，毛绚羽辉。集群如雀，安所恃奇。
风言十五章·其十四
作者：姚燮
朝代：清
体裁：四言诗

画虎谀貌，雕龙祸经。儒元之辨，微乎影形。浮翳四敛，太虚自青。中缠九道，灿灿列星。
风言十五章·其四
作者：姚燮
朝代：清
体裁：四言诗

绿竹可斧，难折其节。白玉可碎，难污其洁。
风颾颾辞四章·其一
作者：姚燮
朝代：清
体裁：古风

风颾颾其䫻乎，水漻漻其汩乎。舟以为驲乎，凌高原其相繂乎，胡汎汎之不如乎？
风颾颾辞四章·其三
作者：姚燮
朝代：清
体裁：古风

撷翠陁之芘芣乎，将濯以龙渊之湫乎。盎洋洋以漉篘乎，纵吾醉以浮浮乎。意之戛轧，其谁俦乎？
风颾颾辞四章·其二
作者：姚燮
朝代：清
体裁：古风

砀乎芒乎，其苍苍乎。泗乎沛乎，其濊濊乎。绵崷崒其阻上骧乎，云击兰楫以晚汰乎。
风颾颾辞四章·其四
作者：姚燮
朝代：清
体裁：古风

骖云驷而偃蜺旄乎，左佩玦而右以櫜乎。鸣天鸟之嗥嗥乎，揽佺期以为嬉敖乎，抑乘太霁而远翱乎。
飞雪满群山
作者：姚燮
朝代：清
体裁：词

冷月窥篷，冰漪冱柁，絮衾酒梦难温。炉铛剩茗，窗篝残焰，守得如此黄昏。听疏钟何处，已全失、城山翠痕。况空濛里，秃柳枯蒲，栖遍冻鸥魂。须又要、抽帆辞客去，呼童晨起，好办离尊。船娘甚怨，筝弦抽掣，也凄响泪同吞。便尽情一醉，终难道、愁来十分。将愁与鸟，堕风荡入京岘云。
飞龙引
作者：姚燮
朝代：清
体裁：古风

天风吹瑶雾，凤翼青翩迁。美人冉冉下城阙，淩风一笑何嫣然。六铢云剪龙绡衣，奇辉耀眸冰雪肌。步虚忽作小垂手，仙花蝴蝶相交飞。青冥高高莫知极，余生所愿何依违。君不见稿车楮马填门户，百万黄金贱如土。
食杏
作者：姚燮
朝代：清
体裁：七言律诗

首夏已过樱笋节，渐知风味到壶瓜。忽从客里尝新杏，倍使天涯感物华。色浅却宜桑落酒，渴深还觅道旁车。吾乡葱郁城南树，春雨何年始放花？
食芋
作者：姚燮
朝代：清
体裁：古风

山日未出烟霏霏，茅堂独坐知晨饥。霜塍斸得带根芋，松灶筠笼初出炊。堆槃褐色何菌蠢，绝似春灯荐猫笋。蒙头密密云绵卸，腻手滋滋玉肤缜。自惭胸臆多尘坌，抚弄柔香食未忍。昨宵天海风紧凄，梦落家园见瘦妻。手持湿炭看空釜，大雪一尺门无藜。老乌屋角将雏啼，残年觅食食未得。妒尔乡农好身力，腐儒未敢冀肉食。但愿亲孥健粗饭，支过残年无菜色。
食饼
作者：姚燮
朝代：清
体裁：五言律诗

山垆誇大饼，邻市便时供。利刃霜华白，规槃曲印红。南人愁齿软，东道幸年丰。与客津津说，饥谁许画充。
饥饱岭
作者：姚燮
朝代：清
体裁：古风

人寿无百年，能得几饥饱。髀肉方待生，皤然发先老。此岭谁所名，名之非臆造。我佛崇慈悲，众生有同抱。知尔尘中来，怜尔色枯槁。香厨一粒供，九地共除恼。况以真实义，随缘具栲栳。雨露有大滋，生机发春草。我行如倦马，意亦属刍稿。斋钟犹未鸣，赴食尚云早。
饭后门外小立
作者：姚燮
朝代：清
体裁：五言律诗

初日邻墙草，绿光浮我衣。帘疏人出影，花转鸟停飞。静得物之寓，閒招暇者机。良时供饱立，须悔昔劳非。
饭大嵓下卢氏庄
作者：姚燮
朝代：清
体裁：七言律诗

但资吐纳向青苍，不信佺乔有异肠。潦草篁阴逢独屋，空濛嵓气蓄斜阳。樽中酪笋分茶酽，釜底煎煤和柏香。绝粒未参黄石诀，预愁五岳愿难偿。
饭罢
作者：姚燮
朝代：清
体裁：五言律诗

井瀣资苔绿，檐山借树青。向阳花得气，伴寂客忘形。饭罢茶初沸，风阑蝶偶停。迟回帘不下，恐使砚波冥。
饭锹山道中
作者：姚燮
朝代：清
体裁：五言律诗

歇担空亭满，吾嗟逝者劳。木稀山尽出，海近日犹高。我畏清霜逼，天馀独雁翱。淹留资小醉，悦客有村醪。
饮东城酒肆看芍药
作者：姚燮
朝代：清
体裁：古风

斗杓指已苍龙退，春色人间日黯䨴。城东酒肆构幽癖，鸟语当墙招客醉。入门浓绿夺衣色，带柳钱榆各成队。风迎日影掠低垣，万叶金光荡花碎。丰台棘莽栖蛇蝮，春老无人寻玉佩。分来佳种自何年，凄绝幽姿厕荒秽。犹斗娇妆半水依，似拭酸啼忽烟背。风神静郁香动闻，诗句难传况描绘。此时门外车马驰，翠铎丹轮竞劳悴。消磨佳日绝娱赏，维识荣名有富贵。迷茫独眄集群感，举勺当阑向花酹。天心爱物无偏私，力极吹嘘满大块。蕴根能厚凋谢迟，群艳先零应愧悔。薄酣沈坐更继酒，灯上初红天入晦。明须约侣续佳诺，特唤嫦娥护花睡。
饮右安门酒肆同何绍毅醉感书壁四章·其一
作者：姚燮
朝代：清
体裁：五言律诗

其奈垂杨树，东风又绿成。柔枝何袅袅，向我故盈盈。斜日澹欲没，当筵酒且倾。只除帘外燕，尚识旧时情。
饮右安门酒肆同何绍毅醉感书壁四章·其三
作者：姚燮
朝代：清
体裁：五言律诗

徐子宦游远，陈公梦不还。死生隔杯酒，颜色剩西山。计序残春又，相凭后事艰。寄言游冶子，莫待鬓毛斑。
饮右安门酒肆同何绍毅醉感书壁四章·其二
作者：姚燮
朝代：清
体裁：五言律诗

水荇鸣蛙早，沙烟入草多。未能临玉笛，重听美人歌。碧树高城合，青天一鸟过。流光倏三载，良会感蹉跎。
饮右安门酒肆同何绍毅醉感书壁四章·其四
作者：姚燮
朝代：清
体裁：五言律诗

幸有何文叔，相偕兴不孤。看花邻寺晚，撷蔓水亭芜。群彦联镳至，深樽泥笑俱。惜哉萍散易，我辈是鸥凫。
饮山景园留仙阁醉中书壁
作者：姚燮
朝代：清
体裁：古风

高阑下俯水，高筵平对山。水如鹅黄裙，山如鸦青鬟。絮柳当斜阳，引以风丝閒。乍有数点花，拂落衣袖间。白袷多少年，上座珠翠环。绵袅香烟心，玉篴歌方残。歌尾闻橹枝，荡出茱萸湾。万炬浮烛龙，夕露难为寒。转使空绿光，摇眩成紫澜。以我热场置，醉作冷眼看。奢丽复难甚，众心宜大欢。我心持素定，往亦迷其端。扪橐无黄金，麟脯徒目餐。自命姑为仙，阅劫来尘寰。朗吟步虚辞，一警群耳顽。群耳何所聆，鹤背琼珊珊。
饮试剑阁醉后调主人吴国学羹尧·其一
作者：姚燮
朝代：清
体裁：七言绝句

大泽龙蛇息战争，蠛蠓如雨扫薨薨。最高帘幕初停酒，落日苍黄树满城。
饮试剑阁醉后调主人吴国学羹尧·其三
作者：姚燮
朝代：清
体裁：七言绝句

围棋小劫感沧桑，醉里恩仇醒后忘。何似刺船穷浩漫，蓬壶峰顶看龙骧。
饮试剑阁醉后调主人吴国学羹尧·其二
作者：姚燮
朝代：清
体裁：七言绝句

季子胸怀硗确成，人间万事不纠萦。风雷抱得三天券，独与镆铘结死盟。
饮辅国公园亭歌者绛儿索诗书四绝句·其一
作者：姚燮
朝代：清
体裁：七言绝句

水阁银灯照雨丝，树光流袂绿差差。篴声软与春摇弄，我忆江南旧柳枝。
饮辅国公园亭歌者绛儿索诗书四绝句·其三
作者：姚燮
朝代：清
体裁：七言绝句

偏对愁人唱懊侬，鹊华春秀褪眉峰。旧痕未涴罗巾泪，又向尊前渍一重。
饮辅国公园亭歌者绛儿索诗书四绝句·其二
作者：姚燮
朝代：清
体裁：七言绝句

蝴蝶铢衣飐玉叉，樱桃含露媚初花。只堪今夜无蟾影，辜负凉痕满碧纱。
饮辅国公园亭歌者绛儿索诗书四绝句·其四
作者：姚燮
朝代：清
体裁：七言绝句

晴色中宵上画屏，贴波莲叶动疏星。迷茫吹到风鸥语，可是江湖梦里听？
饮酒
作者：姚燮
朝代：清
体裁：古风

太虚无滞象，因物迭陈新。求诸视听外，所接无不真。冥坐澄内照，动默随两因。适然忘故我，一理齐化醇。薰风自习习，何者为陶钧？
饮酒诗五章·其一
作者：姚燮
朝代：清
体裁：古风

大海漂浮瓠，不及一尘小。禀命无一齐，天心亦草草。长庚敛夕辉，鸡鸣尚非早。屈贾岂辞谤，施嫱但愁老。演漾为太和，春云纳吾抱。托命羲皇先，毋嫌骨枯槁。
饮酒诗五章·其三
作者：姚燮
朝代：清
体裁：古风

梦骑青尾鲸，往与太白游。下上合天水，万树芙蓉秋。银潢折西北，不向昆崙流。羲和有堕鞭，常仪邈含愁。天孙无艳姿，何以蛊牵牛？谁于沃焦底，结撰金碧楼。元运有穷算，庄老皆蜉蝣。惟此杯中浆，不与造化雠。汎心向寥阔，如彼浩荡鸥。
饮酒诗五章·其二
作者：姚燮
朝代：清
体裁：古风

明月照枯树，上有愁乌啼。素袂不受凉，秋霜何凄凄。闭门避人迹，园径生苔衣。独坐无悦心，汎我青颇黎。大兰冠西郭，海上诸峰低。苍鹰不能击，劲手还射麛。金天气萧索，垂水成白蜺。沧波不盈勺，桑田已无泥。何如谢劳瘁，圭角铭童觿。
饮酒诗五章·其五
作者：姚燮
朝代：清
体裁：古风

幽赏得弦外，涧响为古琴。山人携药锄，不斸葹草心。大野多流萤，河汉夕方阴。苍桐百尺枝，中有元籁沈。紫鸾振华羽，自顾非凡禽。骏马骨已朽，焉有郭隗金？之子在西方，怅焉怀好音。
饮酒诗五章·其四
作者：姚燮
朝代：清
体裁：古风

驱之行万里，假我奇肱车。颇嫌博望生，不著河渠书。未识城市喧，饱食惭樵渔。冯谖讵无家，好曳王门裾？断手不得剑，面赧心如荼。匿鼠来宋人，燕石皆璠玙。倘有珊瑚竿，愿钓濠梁鱼。
饮阮明经丈亨珠湖草堂雨霁登文选楼兼呈相国再叠前韵
作者：姚燮
朝代：清
体裁：古风

林光破霁吹虚绿，新燕如簧语晨缛。冠裳十日苦酬应，忽置閒身向空谷。梅翁风格超瀛鹤，上座指挥如意竹。一门俊彦迈江左，各抱兰衿静涵蓄。余心荡若秋郊马，骋入悬厓得收束。晋公勋业耀天地，绿野承恩遂初服。安閒一几陈炉碗，俯仰三朝论耆宿。藐蒙奖誉及贱子，傥在车軨愿为毂。草野文章等泥砾，齿颊人间几荣辱？生平郁志苦沈閟，差引娥辉照纡曲。隋楼百尺冠青杪，密筱琅锵动珠玉。横阶蜡蕊看齐整，积藓烟痕与磨斲。四城云树入图画，万帙缥缃盎芸鞠。琅嬛或借茂先住，上药奚劳觅芎菔？更归堂上延幽翠，剩雨彯还润琴局。深情转怨庭光晚，薄醉宁辞瓮头馥。此去车随京国雁，应有书传大江鹜。垂杨不与相思系，邗水春风阻和穆。
饮陈宗伯师用光太乙舟席上作
作者：姚燮
朝代：清
体裁：七言律诗

羃窗城影碧楠秋，映雨衫光作水浮。高阁偶开樽酒会，官厨不识烂羊头。珠琴玉轴神仙府，经济文章楚汉沟。海上狂生能说剑，径思请烛竟宵游。
饯舅氏陈明府廷勋之汉阳
作者：姚燮
朝代：清
体裁：古风

长船欲放千里初，残暑将收六月既。交烟疏柳剩春痕，过雨遥峦入秋气。春痕不断沔水绿，秋气直接晴川青。樽边乱蘋云片片，梦中独雁江冥冥。客中送别难为情，醉里分襟可怜夕。莫将漳阜仲宣心，寄到归州屈原宅。
饿鹰
作者：姚燮
朝代：清
体裁：古风

关河飞鸟荒，独翮去愁窘。爪铁卷欲摧，脑箍厉逾紧。拉云不可餐，势极更难忍。可怜风欺毛，彫落已垂尽。燕雀谋剩粒，适命保愚蠢。负德频饱飏，汝将冀谁悯？安有血肉肥，恣汝无餍吻。天心当悟时，贤人略抒愤。
香城曲
作者：姚燮
朝代：清
体裁：七言律诗

香城化境是蓬莱，一道朱扉天半开。猛虎磨牙当殿立，淫魔含睇出花来。轩辕枕席华胥国，曼倩文章狡狯才。控鹤通天台上过，露莲石掌泻玫瑰。
香海曲
作者：姚燮
朝代：清
体裁：古风

江澜不动月气定，上云下沙一白净。银虬挂角衔大珠，十丈梅花倚天镜。对屏一岫烟为髫，松钗横作翡翠翘。古仙鹤氅吹琼箫，客来置酒阑干高。阑干倒映万仞渌，照梦鸥边有红烛。烛残月堕露飘衣，香海西风荡平绿。
香阜寺
作者：姚燮
朝代：清
体裁：五言律诗

斋廊烟入暝，幽响递回钟。树拔明蹲鸟，篁低暗侧峰。画门双水合，古佛六朝逢。日暮江头客，翩然一拄筇。
马兰屯二章·其一
作者：姚燮
朝代：清
体裁：七言律诗

黄土墙低野树高，颓檐四合罥蓬蒿。昏霾在户云生肘，冷僻无春地不毛。耆老怀安谋迁徙，行人觅食感萧骚。安能一雨深三尺，斜日沟阴卧桔槔。
马兰屯二章·其二
作者：姚燮
朝代：清
体裁：七言律诗

十里芜河齧土塘，未晴天色昼荒荒。谁教事后筹灾政，喜及时清撤戍防。废垒摩云无纛影，大风吹野有鸿翔。我来吊古思荀令，一片菁茭没墓冈。
驰马南郊游
作者：姚燮
朝代：清
体裁：古风

春云绵绵杨柳枝，微风吹若春江漪。江光照动沙霏霏，上有千丈不断婀娜之游丝。高下引逐黄鹂飞，下有美人联辔玉騕袅。柔鞭拍絮烟飘衣，客心亦与春相期。春心远在天海涯，眇如落日含愁思。落日落未落，芳草犹迟迟。西山迢迢颦翠眉，媚我低向城阙窥。城闉酒家多酒旗，双鬟含笑持螺卮。酒色红泛蒲桃姿，拉筝劝客歌曼辞。白须锦舄老官长，千金出袖挥作泥，何况邯郸年少轻薄儿。客心于春有别乐，藉草为裀柳为幕。夕风飘沙日已落，轮声粼粼马橐橐。来如相争去如约，客心逡巡转无著。明须独上黄金台，眼摄流虹舞长槊，卧听天鸡鸣喔喔。
驼橐橐四章
作者：姚燮
朝代：清
体裁：四言诗

驼橐橐，风萧萧。眄彼塞兮，其岖其辽。（一章）风萧萧，驼橐橐。升彼冈兮，以逴以跞。（二章）风之挠兮，驼之劳兮。星榆彫兮，郁慆慆兮。（三章）驼之頍兮，风之哆兮。龋其齿兮，将何俟兮？（四章）
驿骑传诗图为黄太守丈题
作者：姚燮
朝代：清
体裁：古风

潮阳多悍民，蚁斗恣愚蠢。刑法藐官吏，有司策惶窘。丁年闰五月，野啸动荒巘。一鬨蹈危刃，老稚半墨膑。太守率虎旅，峨冠驻罘䍐。名熟军中韩，胆已慑强忍。斯时霉伏交，苦瘴郁蛮蜒。烟箐坐蛇穴，日炙气凄紧。军书间旁午，陟冈揽牛纼。揭阳指烟郭，瓦屋故人近。大风啸林薄，长歌振颓坋。纵笔草龙蛇，擘笺束如笋。急羽授铃骑，空匆走羊坂。一瞬四十里，云天落飞隼。丛溪虎贴尾，北斗照䉋箘。霜声奏传鼓，城马忽传返。屯兵镇沈肃，文光耀焱焜。雅歌谁投壶，草檄几磨盾？不意驰突中，华辞出警敏。披图相其势，岩栈互嶾嶙。佳话后谁继，壮怀去无尽。
高娼诗
作者：姚燮
朝代：清
体裁：古风

妾身娼家贱，上蒙贵官眷。爱妾妾所知，妾身荣辱官主持。贵官何人，贵官昌平侯，银渠琐甲金兜鍪。挈兵备边去，声名赫赫边关头。春花再妍，秋月再员。贵官不归，妾身有谁？屏我粉黛，结我裙带，要使官来无妾疑。彼衅祸者土木，天子听谗，贵官赐戮。大市日惨飞沙黄，铁绁累累刀琅琅。冤哉乎忠良，妾不得上叩九阍，为官辨罪开覆盆。莫言来无益，转使妾相累，妾已办所事。公先行，妾随至，公死忠，妾死义。墨面缟裳，断续泪行。吮血缝颈，抽针线长。为公完父母遗体，妾有吴练，洁白生茜，含笑而缢公之旁。事在前明天顺朝，贵官曰杨娼女高。娼女高三北京产，寓园记之名始阐。西南门，杨官坟，下有芜草，上有蝴蝶同心魂。
高学沅学淳昆季招同曹德馨罗以智吴敬范万后丞泛湖
作者：姚燮
朝代：清
体裁：古风

长飙扫叶出万壑，西壁明晖画楼阁。天地将为栗烈寒，逢此良朋胡不乐？城阴一剪如练裁，蒙之水气无阖开。矶平藻静鸟孤立，溆曲蓉稀僧独来。放舟中渚清不埃，客横金管吾玉罍。心神能树醉骨住，肯偕群象同倾颓？红霞半指北冈塔，青笋一握南屏台。低寻旧梦气萧瑟，高揭空钟云莽回。眼中七人吾最瘦，畏此凄烟上襟袖。深凉感触已不禁，况尔森森逼巉岫。病驹过坂谁来鞿，明朝要与诸君离。六桥杨柳尽髡秃，何由赠我春风枝？
高尚泽葛氏庄
作者：姚燮
朝代：清
体裁：古风

高陵结宅多暖阳，径苔入冬无寸黄。犬窥篱枳讶生客，隔篱警吠园雀翔。三两松栝千百篁，吹云过顶云忽苍。云停在空影在涧，涧水清深生荇光。主人棉裘青裲裆，为客埽院开茅堂。当阶撒谷赚群鹜，择肥缚宰供客觞。无文弥觉真意厚，接古应使劳心忘。六天群物方蛰藏，人间道路多严霜。流民枕藉饥骨僵，空郊新鬼愁无粮。安知世外有大隐，太平粒食同羲皇。主人既醉客亦将，拂袖不去炊烟香。食粟未知种耕事，半生惭此筋力强。何时觅得一区地，先期储蓄调歉荒。下者植芋高植桑，布衣蔬饭身徜徉，招邀彭泽师蒙庄。
高日
作者：姚燮
朝代：清
体裁：五言律诗

高日照高林，乱云吹乱岑。饥鸢无劲羽，病马有穷心。广术人都换，鸿文力未任。行藏同转毂，何以慰来今？
高柳
作者：姚燮
朝代：清
体裁：五言绝句

高柳交浓阴，残阳渲其隙。石矶横钓船，一鸥伫凉夕。
高楼
作者：姚燮
朝代：清
体裁：五言律诗

明月满山川，高楼送急弦。好花能媚夜，孤客又当筵。秋已天涯老，人徒短鬓怜。谁知沙岸柳，近夕有栖鹃。
高邮
作者：姚燮
朝代：清
体裁：古风

逆湖北倒河势让，甓社通渠气相抗。塘高扼城城堞低，闸门水泻屋瓴上。南邮戍驿红灯摇，日尽市闭荒犬嗥。昏霾塞巷少人语，乱石满地埋蓬毛。酒酸鱼烂客子苦，夜阴土湿更夫劳。江南风景此萧索，孤鸿不语星光高。
高邮君渔钓图
作者：姚燮
朝代：清
体裁：七言律诗

神高天宇玉雕摩，遁迹胡为在涧薖。甓社勋名辞墨绶，当湖风雨恋青蓑。王钧许约梅花隐，崔铉曾闻楚客歌。记放春波门外棹，月斜城溆荻烟多。
高阁
作者：姚燮
朝代：清
体裁：七言绝句

清飂钟梵落青天，高阁高悬松树巅。千岁鹤巢无鹤住，老僧挂衲抱云眠。
高阳台
作者：姚燮
朝代：清
体裁：词

娟翠云魂，嫣红花魄，撩渠梦暗香深。蝶眼含波，春从烛底潜寻。玉绦紧束东风怨，漫抛他、珠唾兰襟。到而今。锁断蛾眉，斫损葹心。难忘绮夜芙蓉馆，惯抽筝调换，倚箔酣沉。细意牢缠，可如两线同针。絮烟滚得春甜热，转亏他、瘦燕能禁。指屏阴。下迤汉江，上贴山岑。
高阳台
作者：姚燮
朝代：清
体裁：词

密舸倚江，高楼控堞，远林红抹残霞。阑暑收时，牵牛篱角初花。碧天如水星如絮，度银河、凉月些些。凭朱栏，风扇摇纨，露袖垂纱。瓜灯翠泛秋樽酒，正四悬帘幕，并拨琵琶。蕖叶池生，香鸥小梦团沙。还愁玉簟湘屏冷，卧听蛩、倚了听鸦。况今宵，座有羁人，顾影思家。
高阳台
作者：姚燮
朝代：清
体裁：词

拭唾题裙，横筝坐酒，湖楼影事阑珊。两地鹃愁，十年红雨关山。重逢丁巷春如梦，病夭桃、褪了烟鬟。泪偷弹，紫玉犀钗，敲遍阑干。旧欢那忍重提说，剩柳莺晓箔，桐凤秋纨。黯到香魂，墙阴谁护情幡。西风明日钱塘路，散蘋花、吹聚应难。悄无言，两道愁青，抹上眉弯。
高阳台
作者：姚燮
朝代：清
体裁：词

薄翠含颦，明波濯盼，东风初茁兰芽。幽怨如丝，缠绵袅入琵琶。轻烟不障鸳鸯梦，展湘屏、暖玉鸦叉。最无情、一曲离歌，一霎天涯。画楼寂寞重相问，有仄襟燕子，语过窗纱。枕角灯昏，不教断梦留他。更堪亸鬓横箫地，但濛濛、堕絮飘华。问今宵，月在谁边，春在谁家。
高阳台
作者：姚燮
朝代：清
体裁：词

远翠浮天，闹红隔地，不知身在蓬壶。玉笛谁家。吹来花气模糊。江帆水鶒平林杪，带云痕、还有还无。更风梳冷碧，斜阳千里烟芜。亭台别擅沧浪胜，倚画筒诗铫，此乐能孤。夕色催归，何堪酒半钟初。银蟾夜浸帘波阔，让仙坛、鹤影来扶。傥相呼，醉梦同依，耐得清癯。
高阳台
作者：姚燮
朝代：清
体裁：词

风柳城回，云苹溪抱，栏杆一角依然。驻梦当时，美人三五华年。秋林晓翠分鬟润，泥湘琴、听谱宫弦。画难描，水影鸳鸯，楼影婵娟。移船记访西泠墓，有茭根芦叶，苦雨凄烟。彩笔尘埋，何论堕舄遗钿。输君得占香巢住，算今生、有分神仙。尚年年，天上嫦娥，十二回圆。
高阳台·「半江红树卖鲈鱼」图
作者：姚燮
朝代：清
体裁：词

溆阔宜烟，峦明在水，西风早晚江头。乌桕千林，萧疏染出丹邱。真州诗句新城撰，记当时、小舫清游。听渔讴，张翰乡心，吹落沧洲。是谁借此荆关笔，写茭塘波软，柳陌云柔。小隐仙源，红衣可傲公侯。桥东篱舍篝灯静，配山厨、莼叶梅篘。醉还休，拄杖柴门，月绮霜浮。
高阳台·中泠纪游图
作者：姚燮
朝代：清
体裁：词

楼阁鸳鸯，林峦翡翠，仙梯蹑上芙蓉。莽荡江天，此身渺渺何从。青山送得行帆去，又迎来、海上孤鸿。指鸿边，楚尾吴头，一碧冥濛。苍凉不尽兴亡感，甚南朝梦短，北固城雄。渔笛歌残，又闻隔水疏钟。斜阳落叶纷如扫，是东风、还是西风。且烹泉，枕石高眠，鹤背看峰。
高阳台·为黄蓉石比部题东坡元符砚拓本
作者：姚燮
朝代：清
体裁：词

信玺符沉，党碑字蚀，却留此砚人间。红屐苍髯，风流如晤坡仙。天低瘴海君门隔，写旧诗、洒泪成泉。照乾坤，两表孤忠，片石千年。大廉不琢元肤腻，有朝云黛汁，隐起如烟。玉局修书，我因吊古凄然。涪翁当日公为友，等王杨、才望镳联。订神交，媵与文孙，未了文缘。
高阳台·冻野
作者：姚燮
朝代：清
体裁：词

移眄难穷，拓愁与旷，平原朔气初横。万里天荒，垂云四抱如罂。一行猎骑冲冰过，闪颓阳、翠笠红缨。莽回风，卷去群鸦，拂落孤鹰。何人揭幕凭高槛，指南环楚垒，北迤齐城。一白连山，夜来积雪催晴。远村几树炊烟上，隔疏林、缕缕摇青。最凄清，梦压棉鞍，戴月晨征。
高阳台·录别
作者：姚燮
朝代：清
体裁：词

婪尾三巡，歌头一阕，汐声催上兰舠。前下吴洲，杨花堪已全飘。春莺况瘦斜阳色，泥篷窗、烟语零凋。剩魂销。送我青山，蘋末迢迢。要知今后相思苦，似疏棂愁绿，卷尽芭蕉。烛短衾寒，一般凄绝今宵。凭教有梦随江水，奈东风、不放回潮。醒无聊。淡月微星，楼角闻箫。
高阳台·春初泛西湖
作者：姚燮
朝代：清
体裁：词

拨棹中流，来寻旧梦，山痕略有烟遮。细雨长堤，三年不踏杨花。低枝便向东风转，到青时、我已天涯。待归来，怕又啼莺，换了栖鸦。堪他绰约双鬟女，坐邻船背影，泥唱琵琶。知否愁侬，年年久厌离家。要拚一醉无人劝，便听歌、豪兴都差。且回舟，好趁城阴，日未西斜。
高阳台·画阁夜吟图，为引庵题。
作者：姚燮
朝代：清
体裁：词

屏角催筹，棂眉镇押，三更风露无声。玉倚兰篝，泥他宛转春情。香心坐拓鹅溪绢，是风流、玉局前身。听分明，一曲湘华，度入瑶笙。笑他多少藏娇处，但贴鬟送语，迎睐传樽。莫漫高歌，隔花须有眠莺。诗成起拍栏杆望，旷银河、淡月疏星。更罗纨，小字书来，蚕尾红生。
高阳台·登越城酒楼题壁
作者：姚燮
朝代：清
体裁：词

傍渚停樯，寻沽上阁，古愁飞到危阑。不尽苍凉，又撩客泪潸潸。种龙蠡虎臣中杰，似行云、高绝谁攀。剩无情，芳草东风，吹满城湾。雷门不复闻钲鼓，圯烟墩一角，夕鸟飞还。麋老桐摧，西望漫吊吴关。几多浣女春眉影，隔妆楼、怕见微山。绕堤阴，丝柳缃桃，空尔娇闲。
高阳台·秋山行李图
作者：姚燮
朝代：清
体裁：词

蓟柳吹云，潞帆剪月，归装直忍匆匆。一领青衫，凄凉一路西风。蒋山斜日摇鞭影，踏残芜、马足都慵。梦吴中，枫角蝉窗，荻背渔筒。登高回望金陵道，有城岚天远，湖气烟重。古驿荒灯，隔波照惯萍踪。一行晚雁琴台去，问飘零、多少英雄。听孤松，翻起晴涛，搅乱疏钟。
高阳台·秋杪夜寒围灯话酒凉云在幕蝶影傍衣如避风露横天向人寻熨也邀叶二十三同倚
作者：姚燮
朝代：清
体裁：词

天外霜横，垆边酒冷，剪灯沉坐移时。谁信今宵，尚看蝶绕筵飞。要添猊麝相回护，转愁他、魂小难依。更堪伊、帘角尖风，吹到丝丝。天涯芳草凉烟满，问些些残梦，还了还迷。粉黑须黄，飘零直恁如斯。秋寒不比春寒嫩，怕个人、也怯罗衣。好相期。花暖珧宫，小凤同栖。
高阳台·素心蜡梅为叶兰士赋时兰士纳姬小蕙
作者：姚燮
朝代：清
体裁：词

檀蕊纫黄，冰犀约素，种来红雪楼前。隔镜移灯，珧情逗去嫣然。为谁含得香思瘦，惹凝眸、悄极无言。抱春云，一种幽痴，就倩伊传。况渠磬口工微笑，背鬟风颤萼，也拂蛮笺。薄障宫绡，夜深疑玉疑烟。梦魂一样清于水，在人边、还在花边。月横斜，淡淡相依，脉脉相怜。
高阳台·钱清舟次
作者：姚燮
朝代：清
体裁：词

浪载愁漂，帆移梦去，不知过几邮程。起拓篷窗，茫茫但有山横。沙堤一白霜天月，是荻花、枫叶都零。尚长征，远海冥冥，断雁星星。餐风宿水谁相共，肯伴侬癯影，除有凉檠。托渚为乡，算来不及浮萍。柴桑旧侣今无恙，又辜他、菊约松盟。问何情，苦掷浮生，甘换浮名。
高阳台·题玉魫楼话旧图
作者：姚燮
朝代：清
体裁：词

兵后江山，劫馀身世，敢期香梦重圆。昔巷高楼，并无断柳凄蝉。花云渐幂春如海，得相逢、难说无缘。甚筵前，簟笛欢声，变尽当年。伤心别后漂零况，到红消腕玉，绿褪眉钿。不语沉沉，移时低首凭肩。只看半炷山炉麝，袅晶钩、都是愁烟。几渰煎，落照平原，明月青天。
鬓云松令
作者：姚燮
朝代：清
体裁：词

烛光残，鹦语静。环锁重扉，佳约无凭准。斜月上墙桐叶暝。划袜潜来，露下三更紧。鬓云松，罗袂冷，乱藕阑干，愁个烟难醒。脉脉向人花气凝。蓦地风香，飞过鸳鸯影。
鬲溪梅令
作者：姚燮
朝代：清
体裁：词

春心一缕细难传。袅红弦。故倚银屏，默默镇相怜。绿鬟垂到肩。飘零锦瑟半成烟。感韶年。肠断莺声，梦断澥棠边。月斜楼上眠。
鲁桥行
作者：姚燮
朝代：清
体裁：古风

奔流百道兖东灌，泗尾睢尻浸天半。断鸦零雁漂无所，苇带荷衣极零乱。我帆如叶中流行，听所休止无留停。贴云烟树缭西北，东南绵以群山青。砀山頫首芒山耸，一一潮头挟飞动。乍迎薄日凌风笑，忽射遥阴压船重。船人擂鼓还鸣锣，客横长篴吾高歌。真疑白地接蓬岛，径思赤手驱鼋鼍。赵村卑与尤村接，庐舍牛羊尽飘汩。可怜堤上千章柳，时向萍边露颠末。颇虞七闸南阳倾，冲流下决鱼台城。囊沙无术塞瓠子，令我涕泪思白英。山东苦水浙苦兵，客愁家难何时平？愿挹此水洗兵甲，顿还陆海俱澄清。
鲇鱼口泛舟出太湖眺洞庭山
作者：姚燮
朝代：清
体裁：古风

太湖三万六千顷，中有洞庭高巍巍。罗浮岱岳接南北，东通王屋西峨嵋。灵鼯仙蝠糅杂聚，琪花瑶草蒙茸披。壶山蓬岛或彷佛，楼台金碧天琉璃。驾船往溯蠡墅口，颠风骇浪来拉摧。胸中五岳欲迎拒，到眼漰渤还无涯。须臾万山络绎赴，未穷奥折先瑰奇。大山挺立孤兀兀，小山仰拱罗累累。金庭谽谺玉柱卓，圣姑绰约毛公羸。回翔盘踞复踔跃，凤鸾狮象鼋鼍龟。倒影滉漾错青碧，七十二朵芙蓉垂。千帆如织出复没，时与白鸟相昂低。冰夷水伯忽屏敛，云绵霞彩交丹黧。橘橙柑杏难目析，蚴蟉秾郁纷如荠。闻昔石箧探素简，䃔䃧虚洞穷灵威。后有继者神仙鲍，呵叱圈虎驱佛狸。我欲蜿蜒搜脉络，缒险安得神禹欙？元关拒绝猝难到，仰面挢舌生吁噫。祇今蓬勃饱耳目，已令摩荡开心脾。扼其巨要略纤琐，天平邓尉真婴儿。
鸡冠岩
作者：姚燮
朝代：清
体裁：古风

敛翅不得飞，延颈莫知向。淮南埘已芜，日轮自天上。祥宝嗣西秦，贞寿禀东亢。一袭青苧衣，文采绚殊状。雄表凌众顽，仙籁激孤唱。岩岩削森秀，戛戛谢依傍。构巢重云巅，止阅万里旷。偶来鹰隼翔，夺风翅斜让。至灵不受羁，枯隐节逾亮。啄木篱下禽，安能测高尚？
鸦
作者：姚燮
朝代：清
体裁：五言律诗

落日下平皋，风寒古木号。鸦声去不断，云阵黑初高。杨柳悲春梦，关河苦冻毛。烟芜荒已尽，无处认城濠。
鹊桥仙 其一 卧茨乐府有月当窗咏三三词灵芬馆有鹊桥仙咏五词种芸馆有西江月咏四词长夏无俚戏效其体得十解自咏一始
作者：姚燮
朝代：清
体裁：词

月眉嫌曲，雁绳嫌断，无计较伊长短。那家帘子不多重，认香影、钩边吹篆。劝来杯酒，唱来河满。两地相思分半。千金有分买良宵，也值得、人人双伴。
鹊桥仙 其三 卧茨乐府有月当窗咏三三词灵芬馆有鹊桥仙咏五词种芸馆有西江月咏四词长夏无俚戏效其体得十解自咏一始
作者：姚燮
朝代：清
体裁：词

面如蓉变，腰如柳倦，眉子弯弯月样。梦回夜午峡云沉，恼半褶、罗衫风飏。玉卮是女，小姑是妹，丽院红绡须让。水流人去剩横栏，莫弄笛、泰娘桥上。
鹊桥仙 其二 卧茨乐府有月当窗咏三三词灵芬馆有鹊桥仙咏五词种芸馆有西江月咏四词长夏无俚戏效其体得十解自咏一始
作者：姚燮
朝代：清
体裁：词

扬州月色，花朝春色，一一梦痕都断。此情绵缈隔些难，记水样、横波慢转。剪刀风软，玉梭声缓。直得干伊幽怨。吴娘暮雨听萧萧，定忆到、天边人远。
鹊桥仙 其五 卧茨乐府有月当窗咏三三词灵芬馆有鹊桥仙咏五词种芸馆有西江月咏四词长夏无俚戏效其体得十解自咏一始
作者：姚燮
朝代：清
体裁：词

彩丝花络，铢衣云薄，额上缃梅点小。谢娘团扇苦流连，定滋味、番番尝到。双声三叠，中央四角，弄曲猜诗都巧。看灯筵里问年华，但暗屈、几回攕爪。
鹊桥仙 其十 卧茨乐府有月当窗咏三三词灵芬馆有鹊桥仙咏五词种芸馆有西江月咏四词长夏无俚戏效其体得十解自咏一始
作者：姚燮
朝代：清
体裁：词

眉笺画态，香词写媚，六俪四骈才调。深深合掌向莲台，更心愿、从头索要。井栏轳辘，卐窗曲录，锦样回文萦巧。红楼春队少双钗，拚蛮素、量珠聘到。
鹊桥仙 其四 卧茨乐府有月当窗咏三三词灵芬馆有鹊桥仙咏五词种芸馆有西江月咏四词长夏无俚戏效其体得十解自咏一始
作者：姚燮
朝代：清
体裁：词

角垂帐悄，心和香好，一点灯花圆照。春风秾李拂红弦，莫唱得、犯玲珑调。孙家姬侍，杨家姊妹，说甚陈家才少。桃根桃叶荡船回，恰添个、镜心双笑。
鹊桥仙·其七
作者：姚燮
朝代：清
体裁：词

花般姊妹，藕般心慧，楼上绣针穿未。酣红不是段家妆，恁一面、恼人容易。弦鹍轸好，笛鸾孔小，二变五声闲理。更烧六一写香笺，合寄与、微云佳婿。
鹊桥仙·其九
作者：姚燮
朝代：清
体裁：词

霞觞醉后，华灯送后，值恁几回肠转。但须佳约续初三，也抵得、十分圆满。蜡丸些点，相思封好，寄向祝英台畔。琳窗梅萼染脂残，定无力、梳鬟一半。
鹊桥仙·其八
作者：姚燮
朝代：清
体裁：词

眉烟平染，霞裙斜剪，玉女前身鸾侍。春屏写艳手低叉，许羊臛、分头尝未。残钟声数，双槽响互，纤鸟重名唤起。缠绵还解小星诗，刚则是、破瓜年纪。
鹊桥仙·其六
作者：姚燮
朝代：清
体裁：词

阑干半亸，屏山斜锁，人语杏花风里。分明娇瘦似江妃，恁捻上、攕红一指。鲤鱼密纸，鸳鸯锦翅，旧梦休文忆否。丁娘小字记三三，莫错唤、石家珠子。
鹊桥仙·天竹子
作者：姚燮
朝代：清
体裁：词

葡萄样子，樱桃颜色，珠网墙阴笼住。绿翎瘦雀乍飞来，又带雪、一红衔去。松枝共互，梅花共吐。时节天寒日暮。分明翠袖倚阑珊。恰添上、泪痕多许。
鹪鹩
作者：姚燮
朝代：清
体裁：五言律诗

鹪鹩谋一饱，绕树看环飞。守命惩奢欲，驯天养逸机。鸡埘无稻粒，凤铩有苔衣。托室巢能稳，翀霄未敢希。
鹫峰烟霞馆二章·其一
作者：姚燮
朝代：清
体裁：七言律诗

四监祠堂万木荣，纡随木势敞轩楹。鸟巢黄有松花色，佛磬疏如滴水声。远递乱篁遮别壑，倒吹云片上雕甍。维摩信可毗耶住，不向空天问化城。
鹫峰烟霞馆二章·其二
作者：姚燮
朝代：清
体裁：七言律诗

玉河在咫可湔裳，朱鸟垂西已倦翔。眼送鱼龙归溟渤，心先风雨得清凉。高栌尽作鸳鸯势，古草能为菡萏香。留得六窗明月住，慧晖衣钵未全亡。
鹭鹚
作者：姚燮
朝代：清
体裁：五言律诗

垂墨翮如梭，横江急雨过。狎群争乱藻，侧影出枯荷。荒溆鱼苗尽，今宵凉月多。相驯不相警，弋者自张罗。
鹰爪辞
作者：姚燮
朝代：清
体裁：古风

鹰爪卷曲虎目旰，握剑巡城万羊窜。泥污东海无清流，富贵南柯有翻案。棘心丹碧三重楼，骑马归来夜张宴。蒲桃堆槃人肉烂，玉面狐狸靸花办。颇黎隔屏送烟盼，撒手金钱胡蝶散。荡魂娭娭芦笳歌，醉守春灯不知旦。春灯影瘦枭鸟啼，暗天沈狱风沙凄。健儿黑袜缠窄衣，蹑竿能走空能飞。匕首芒青炼虹魄，黝井身缒万钧石。喑哑一声鸣霹礰，血溅罗帏髑髅掷。十丈五丈铜山高，千家百家枯无膏。金风散翳苍蝇逃，牡丹台阁生莙蒿。蓬头墨面裸肩鬼，草地星天独影号。
鹿斗背
作者：姚燮
朝代：清
体裁：古风

似有金银藏，结脉多宝云。贪夫秘砂砾，山灵笑且嗔。独行不知路，汎滥随羊群。露塍虻叶肥，不借桃花春。涟然鲤鱼水，少女方湔裙。略有蘋气交，抹入远岚昏。青乌创赝说，咫地包阳温。遂使葬者棺，密过人屋屯。安得舌为斧，破惑醒群魂。且从杨柳圩，踏送横塘曛。
黄大鸿胪爵滋招同朱绶丁晏张际亮严宗望江开杨希龄许瀚蒋湘南温训鲁一同饮江亭醉后成歌
作者：姚燮
朝代：清
体裁：古风

午云不飏天至静，一笏西山照千顷。暗林深阁落僧语，微草晴沙出马影。平筵正对双阙高，紫烟来拂芙蓉袍。眤斝莺雏语能脆，压眉花影春方苕。各怀温厚辨小雅，并无愁愤参离骚。叔度能相天下才，彼草跞者皆龙騋。贡之上厩可闲御，此外何有燕昭台。我为海上钓鱼客，半世尘波困卑泽。枲衣粝食称好民，矢与升平润祥色。座上群公知我多，了了平生浃胸臆。后先离合终有缘，此杯深浅不足言。清风翏翏碧空阔，可惜在手无琴弦。狂生有辞敢陈告，政事文章尚枢要。曹蜍李志非所讥，狗苟蝇营又谁料？试之颇阪心自平，拄得狂澜骨须峭。兹亭作会几百千，典有可数皆名贤。徒矜意气誇醉饱，明朝叶落多荒烟。
黄姑林
作者：姚燮
朝代：清
体裁：古风

既富盐与鱼，储粮复无歉。负固堪独存，深地讵资险？野菜不识名，万塍作春染。四出烟港多，贴蘋腻波簟。风吹烟影微，柳枝动疏�。蜻蝏偶来飞，水凉气难晻。水东一角楼，平浥远山澹。似有窈窕人，梳头背斜槛。舟行故纡徐，与客坐延揽。谁念百里中，风尘正愁惨。选地思隐居，徒为望梅啖。倘有庑可赁，吾来须不寁。
黄村
作者：姚燮
朝代：清
体裁：七言律诗

平天雨气散微茫，春树连村郁露光。猎苑青林开鹞道，市门黄砾筑驼场。珍珠压缶床槽熟，翡翠升槃野豆香。上马欣然得酣饱，朝暾隐隐见扶桑。
黄村和林溥题壁诗
作者：姚燮
朝代：清
体裁：五言律诗

梦回双阙远，春尽百花飞。此去愁弹剑，无言泪满衣。沙云空尔捲，檐鸟漫人依。多少天涯客，纷纷各自归。
黄沙关
作者：姚燮
朝代：清
体裁：古风

竹阴线路如螺袅，乱叶扶人出天杪。群岚金碧荷万支，塘是横阑海为沼。海烟一缕摇薄晴，远山日落天微赪。鸟从海岸明边下，帆向山根缺处行。帆回鸟转含遥夕，气似初凉弄秋碧。生怜下界怯寒飙，好向蓬莱放歌席。关人不识兵革愁，卷帘日坐关上楼。兴来自作桃花醉，梦挟沧溟西北流。
黄牛礁
作者：姚燮
朝代：清
体裁：五言律诗

砺角抗南潮，奔云未敢撩。荒邱随地尽，迥势倚天骄。佛逝心同瘦，苔腥日易彫。函关东气紫，回首梦迢迢。
黄钊端木国瑚两丈见过寓斋留饮
作者：姚燮
朝代：清
体裁：七言律诗

匿砌烟虫苦独哦，佳人惠我肯来过。隔樽疏树闻鶗鴂，老客单衣感薜萝。门外朱轮流水逝，城阴落日乱山多。砭诗能中膏盲疾，索索龙鞭正喜苛。
黄鹂吟
作者：姚燮
朝代：清
体裁：古风

黄鹂不来柳枝老，春风能得几时好？故人不来樽酒空，柳边江水春摇溶。柳枝照江江水皱，影与遥山比春瘦。当风垂垂三尺长，绝似故人可怜袖。
黑窑厂题壁
作者：姚燮
朝代：清
体裁：七言律诗

风妥阑干午不尘，石槃如掌冠重闉。高怀欲抗云霄阔，佳气都回草木春。磬远知鸣何处寺，垆荒难问旧沽人。晏游递送飞鸿疾，魏晋名才几辈湮？
黛峰
作者：姚燮
朝代：清
体裁：五言律诗

黛峰争靓叶，凉晓画明波。雏燕爱春阔，落花如雨多。大湖有兰桨，佳客被青萝。不畏裌衣薄，露边吟踏莎。
鼋潭岭
作者：姚燮
朝代：清
体裁：古风

昆潢垂天绡，魁斗为之握。山溪争乱流，此岭实钤束。中有元珠潭，孛星挂裙浴。鲎带彯晚红，蚕眉展秋绿。倒吸地髓乾，吐之化青玉。玉软成云痕，泽使万蘤缛。石死愁骨枯，芝菌渐相肉。我欲缒其阴，惧遭蛇媪辱。劖刻极至穷，造化恐非福。人间魃正骄，巫尪抱薪哭。安得雷部神，下囚尔魂戮。凄吟方未终，暗雨隔林扑。落叶同萧萧，过顶有飞鵩。
鼓笛慢
作者：姚燮
朝代：清
体裁：词

六萌车子停斜照，南巷曲、枇杷下。到今番重过，烟萝露藓，满红檐青瓦。小燕双飞语，纤襟瘦弱来无把。任春漪弄晚，遥山睇影，看风里，桃花谢。夜半银鞯驮醉，记昔时、画堤归马。剩将别后，珠啼玉怨，与东流淘写。酒醒金钿尽，高楼外、碧云低也。便相思未了，重寻梦尾，只零纨断麝。
齐天乐
作者：姚燮
朝代：清
体裁：词

闹蛾灯宴围珠幕，璁珑四弦低奏。帽影欺钗，鬓香惹钿，良会天涯逢又。连宵殢酒。甚易醉今筵，再难消受。翠簟红衾，为怜清夜梦孤负。且复及时行乐，把还乡雁思，耐过重九。濯濯吟腰，棱棱剑骨，多被风怀摧瘦。银壶听久。渐月气收篁，露光添柳。漫折屏间，湘花霜半帚。
齐天乐·八月七日夜，集月湖揽碧庄。凤炉爇檀羊，灯围蜡深红，倚坐浅翠上衣，愁乐交并，笑言相错，不知东方之既白也
作者：姚燮
朝代：清
体裁：词

画堂遥夜围琼席，漏壶银箭催换。露竹铿凉，花云喷暖，不管庭阶蛩怨。风回衫卷。恰烛滟春眸，酒心盼见。筝语调残，醉依罗袖乞题扇。西园无此雅俊，擘笺斗巧，均珠玉盈卷。宦逐江南，饥驱塞北，明日依然鸿燕。湖波一剪。认断柳残蘋，秋容多变。月落人归，听渔歌远远。
齐天乐·又题玉裁鸳湖旧梦图，同魏滋伯韵。
作者：姚燮
朝代：清
体裁：词

南湖无恙双桡水，春来絮摇萍动。傍笛听渔，分香醉鹭，不管晓寒犹冻。明楼画耸。有眉影娟娟，凭妆人共。留得凄凉，回栏烟袅落花重。鸳鸯飞觅伴侣，语愁先自苦，愁倩谁送。牵柳风时，采菱月夕，孤负波澄天空。疏衾黯拥。奈酒尽鬟飘，并无残梦。让与他家，撅头西岸拢。
齐天乐·同王乃荪汤茗生暨骇谷宿郑耐生大椿堂
作者：姚燮
朝代：清
体裁：词

月塍霜陌无车马，幽闲两三茅屋。水鹳浮青，山龙回赭，掩冉故家乔木。风流自足。想傍纬分篝，理签课读。游倦东归，梦魂清傍芰栏曲。莫须子真隐宅，讶叩门吠犬，客到谁速。拥被听诗，掀髯命酒，剪尽几条桦烛。谭回尘绿。笑文字人间，画凫刻鹄。明更登楼，饱看千蠹轴。
齐天乐·并序
作者：姚燮
朝代：清
体裁：词

疏篱矮屋无人整，荒他十年佳树。芍幌烟苗，芦漪夜火，赢得天涯愁句。宾鸿半去。只剩个飘鸥，老依江渚。絮被篝灯，玉玲珑馆借廊住。乡城悬七百里，秋风怜毷氉，归计频误。踠地杨枝，横波芰叶，又过今秋凉雨。家贫累苦。便侬在他乡，也悲衰暮。待返柴门，雪檐听雀语。
齐天乐·忆梅集山中白云句
作者：姚燮
朝代：清
体裁：词

相思忽到梅花树，黄昏更还清绝。玉籁无声，幺禽对语，碎却翠云千叠。试妆娇怯。待唤起清魂，卧横紫笛。蕙帐空闲，佩环何处弄明月。依依心事最苦，江南无贺老，独抱孤洁。锦槛移春，深烟带晚，酒晕浅融香颊。几分消息。喜冰雪相看，故园梦接。鹤响天高，傍江横峭壁。
齐天乐·汉册礼鉴
作者：姚燮
朝代：清
体裁：词

云螭天袅文蒲络，乳花四周青绀。百子宜眉，三商炼魄，冶就天神灵鉴。东宫遗范。记纳俪通妃，呼朝小监。皇子陂高，昆明蟾影媚秋萏。谁修尚方秘器，到铜仙铅尽，鸾彩犹湛。玉册潢波，金枝棣萼，想见铭圭垂紞。犀奁云黯。笑蜀苑停空，秦台照胆。一握银华，虹销龙钮暗。
齐天乐·游塔影园谒白公祠
作者：姚燮
朝代：清
体裁：词

玉山金谷埋秋草，荒凉几家池苑。太守湖山，词仙洞府，画曲年年霏软。龟帘夕卷。尽花气云扶，月眉漪剪。读曲心情，隔波撩得柳枝乱。嬉春三两俊侣，雀钗斜堕鬓，苔角寻遍。竹泪青衫，樱歌素口，莫惹旧魂凄断。东风宛转。逗人语烟梢，塔铃天半。鸥影阑干，泛来诗梦远。
齐天乐·络纬
作者：姚燮
朝代：清
体裁：词

料难禁得秋心瘦，生来便含凄怨。花影牵牛，银河络角，此夕凉深凉浅。庭烟曳遍。听涩露还缫，剪风不断。儿女邻闺，横檠笑语那伊管。寒衣曾寄千里，玉梭声共答，谁惜娇腕。落叶篱门，疏灯村巷，知否有人吟懒。枕函梦短。把恨茧愁丝，一时絮乱。不尽缠绵，倚阑寻更遍。
齐天乐·莺湖访孙幼连
作者：姚燮
朝代：清
体裁：词

高庐背柳临湖水，湖风暗摇吟幌。茶籁鸣笙，琴香泛月，别结兰骚幽赏。半生屐两。话马峪春云，雁门秋瘴。啸傲归田，瘦棱棱骨总无恙。还思眼前知己，有鸦寒鹤素，遥答清吭。柳舫晴移，篁灯凉剪，往事空增怊怅。搴帘凝望。见三五烟舠，打鱼丛蒋。宿雨含曛，夕山横翠爽。
齐天乐·蜂房
作者：姚燮
朝代：清
体裁：词

虫天香国非人境，幽深别构城宇。酒露斟兰，粮花撷荔，那识东风辛苦。蛛帘飏处。认一寸楼台，百穿洞户。斗角钩心，盘囷讽到杜郎句。烟崖谁割脾蜜，午衙喧未散，营又屯聚。汉殿鸳鸯，秦宫峡蝶，多少斜阳黄土。腰娘细语。敢翠袖天寒，牵萝待补。好剪琼绡，为伊春后护。
齐天乐·题苏芝樵疏烦图
作者：姚燮
朝代：清
体裁：词

丛青窅翠无昏昼，危崖倒悬樵径。箐古啼鼯，梁回啸狖，隔断人间烦听。白云远近。问谢逝刘亡，更谁高隐。忽击空钟，乱山浩莽去千顷。银涛如线走壁，感今淘古涤，眇眇何尽。删梦皈仙，逃喧向寂，旧味几堪回省。筇边瘦影。想浥雨眉寒，梳风带冷。绀碧楼台，画桃天际暝。
齿痛
作者：姚燮
朝代：清
体裁：五言律诗

苦味领都难，而令废箸叹。烟云愁喷薄，摇落警孤单。倚柱挥冰锷，看云岸褐冠。翘翘无恙舌，听我论翻澜。
龙头场村妇
作者：姚燮
朝代：清
体裁：古风

酒蛮不畏官，酒蛮醉如虎。短髭左袒衣，霍霍坐磨斧。昔行过其里，视为奇货居。白昼关屋门，缚我当庭除。东邻走相告，西邻去相避。莫结酒蛮冤，莫受酒蛮气。酒蛮亦有女，有女颜如花。有女方炊茶，有妇方绩麻。女儿走呼母，妇来酒蛮走。稽首尊客前，酒蛮是吾偶。
龙泉寺
作者：姚燮
朝代：清
体裁：古风

回坡出寺脊，拱寺朱墙缭。墙上匝柽柳，少叶多鸟巢。墙阴暗苔棘，气润栖虫号。纳云洞闼敞，跨阜虚坛高。依火佛在龛，荡籁钟如潮。檐幡一以滉，凉月悬林皋。群变出新态，人天归大寥。竹房就僧语，欲去心忉忉。
龙泉山
作者：姚燮
朝代：清
体裁：古风

抱郭落悬岫，绀梯亘苔色。拾衣凛颠仆，攀援鼓神力。晓秀逼天爽，晴旭顶初接。云敛木华靓，风回市声得。引旷入平睨，戒劳坐中级。危江若无杪，一线去南急。络江万瓦青，压江万樯黑。浮梁当其中，地势赖钤扼。双城互犄角，人霾惨相塞。其外浩空霁，茫昧越山即。地灵洵固守，我思在人杰。肃袂谒忠祠，日月炯胸臆。置身为丈夫，安使两间仄？兹山虽培塿，千古与雄特。使余生平心，默返愧弹劾。浩吟纵飙响，林禽不安匿。俯首尘宇间，群嚣徒唧唧。
新秋病起有感
作者：姚玉芝
朝代：清

辜负新秋到，浑忘溽暑阑。金风欺幔窄，玉露怯衣单。薄病拈红豆，微凉摘素纨。比来眠不稳，倍觉夜吟寒。新月初生处，银河淡碧空。梁间巢客燕，塞上念征鸿。细草千丛碧，秋花一捻红。夜来凉似水，不敢坐庭中。
新秋病起有感·其一
作者：姚玉芝
朝代：清
体裁：五言律诗

辜负新秋到，浑忘溽暑阑。金风欺幔窄，玉露怯衣单。薄病拈红豆，微凉摘素纨。比来眠不稳，倍觉夜吟寒。
新秋病起有感·其二
作者：姚玉芝
朝代：清
体裁：五言律诗

新月初生处，银河淡碧空。梁间巢客燕，塞上念征鸿。细草千丛碧，秋花一捻红。夜来凉似水，不敢坐庭中。
祭诗
作者：姚玉芝
朝代：清

年年诗思费推敲，呕尽心肝不忍抛。酒脯横陈低首拜，祝他新意上眉梢。
与诸子访紫岩夜宿太和山馆
作者：姚琨
朝代：清
体裁：古风

落日在茅檐，微风生几席。斗酒欢同群，殷勤道畴昔。开轩坐烟萝，清赏恣幽觌。虚槛纳溪声，平栏挹山色。佳哉晋桃源，有此安栖宅。触我遗世情，起看霜月白。
书怀
作者：姚瑩
朝代：清

西北高楼未可攀，东南孔雀自飞还。梦回海上桃榔雨，春尽淮南桂树山。游子风尘千里外，高堂客鬓百年问。无端惊起沙头雁，一夜群归度庾关。
别颖斋观察
作者：姚瑩
朝代：清

久生若浮云，来往任所寄。况乃忧患中，托身君子契。使君经国彦，植身圭璋器。缔交重金兰，问言别泾渭。台洋古荒服，圣代所新置。开辟千里疆，闽粤赖屏蔽。九重咨守牧，惟君实干济。永念民番忧，抗言陈大计。簿书常午夜，妻子惜况瘁。盗已靖萑苻，军还罢烽燧。瑩也江海人，狂直疏世事。愧乏鹦鹉才，风尘久沦弃。吾师开幕府，闽浙实总制。知弟莫若师，居常发深喟。此非一世才，谆语自韬晦。君能置腹心，蒙敢吝微技。既鼓邯郸瑟，时下雍门泪。忘形到尔汝，礼岂为我辈！冬夜非不长，语多犹少寐。焦冥游溟渤，自此快心意。胡乃远别离，又向长安市。陈遵辖再投，徐稚榻几敝。世事苦牵促，一朝遂分袂。赠我橐中装，千金概然致。谆谆商出处，夷险问身世。强壮服官年，遐哉他日志。春风三月花，娇鸟弄声碎。剧饮且欢娱，何惜千杯醉！沧波万里去，浩浩天无际。安得素心人，同鼓中流枻。